title: André Schubert

text: Schubert pelasi urallaan Saksan alemmilla sarjatasoilla, mutta ura ei koskaan edennyt pidemmälle. Pelaamisen ohessa Schubert opiskeli germanistiikkaa ja liikuntatieteitä Kasselin yliopistossa. Valmentamisen Schubert aloitti KSV Baunatalissa, jossa hän toimi pelaamisen ohella juniorivalmentajana vuosina 2000–2002. Hän toimi Saksan jalkapalloliiton aluekoordinaattorina Nordhessenissä vuosina 2002–2006 ja suoritti samalla valmentajan tutkinnon.


title: André Schubert

text: Maaliskuussa 2006 Schubert aloitti SC Paderbornin II-joukkueen päävalmentajana ja vastasi myös seuran juniorivalmennuksen koordinoinnista. Toukokuussa 2009 hän nousi seuran päävalmentajaksi. Schubertin johdolla Paderborn pelasi loistavan loppukauden ja nousi karsintojen kautta 2. Bundesliigaan. Schubert teki seuran kanssa hyvää tulosta kaudella 2009/10, kun Paderborn oli peräti viides ja lähellä jopa nousua Bundesliigaan. Kaudella 2010/11 sijoitus painui sarjan keskikastiin.


title: André Schubert

text: Kesällä 2011 Schubert jätti Paderbornin ja siirtyi FC St. Paulin päävalmentajaksi. Kausi 2011/12 oli St. Paulilta hyvä, mutta nelossijan myötä nousu takaisin Bundesliigaan jäi saavuttamatta. Kausi 2012/13 alkoi heikosti ja Schubert sai potkut lokakuussa 2012.


title: André Schubert

text: Marraskuussa 2013 Schubert jatkoi uraansa KSV Hessen Kasselin johtotehtävissä. Valmennustehtäviin hän palasi kesällä 2014 Saksan alle 15-vuotiaiden maajoukkuevalmentajana. Vuotta myöhemmin hän siirtyi Borussia Mönchengladbachin II-joukkueen peräsimeen.


title: André Schubert

text: Syyskuussa 2015 Schubertista tuli Mönchengladbachin päävalmentaja Lucien Favren erottua tehtävästään. Marraskuussa seura jatkoi Schubertin sopimusta kesään 2017 saakka. Schubertin johdolla Gladbach pelasi nousujohteisen kauden ja kipusi lopulta putoamisviivan alapuolelta neljänneksi. Sijoituksen myötä Gladbach pääsi mukaan Mestarien liigan karsintoihin ja raivasi tiensä lohkovaiheeseen kaatamalla BSC Young Boysin yhteismaalein 9–2. Lohkovaiheessa Gladbach pelasi vaihtelevasti. Se hävisi Manchester Citylle ja FC Barcelonalle vieraissa 4–0, mutta venyi kotikentällään 1–1 tasapeliin Cityn kanssa. Lopulta seuran ainoaksi voitoksi jäi 0–2 vierasvoitto Celticistä, mikä riitti kolmanteen sijaan. Bundesliigassa menestys oli vaatimatonta ja Gladbach voitti vain neljä syyskauden 16 ottelusta. Lopulta pitkän spekuloinnin jälkeen Gladbach purki Schubertin sopimuksen joulukuun lopussa 2016. Gladbach päätyi hänen johdollaan talvitauolle sijalla 14.


title: André Schubert

text: Lokakuun alussa 2018 Schubert palasi valmennustehtäviin, kun hänestä tuli 3. Ligan jumboksi vajonneen Eintracht Braunschweigin päävalmentaja.


title: Martin Hvastija

text: Martin Hvastija (s. 30. marraskuuta 1969 Ljubljana) on slovenialainen maantiepyöräilijä, joka kilpaili ammattilaisena 1996–2004.


title: Martin Hvastija

text: Hvastija edusti ammattilaisurallaan italialaisia talleja: Cantina Tolloa 1996–1998, Ballan-Alessiota 1999, Alessiota 2000–2002, Tenaxia 2003 ja Alessio-Bianchia 2004. Uransa viimeisen kauden 2005 hän ajoi slovenialaisessa Perutnina Ptuj -joukkueessa..


title: Martin Hvastija

text: Lähteet: Cycling Archives, Pro Cycling Stats


title: Robert Pintarič

text: Robert Pintarič (s. 25. maaliskuuta 1965 Ljubljana) on slovenialainen maantiepyöräilijä, joka kilpaili ammattilaisena slovenialaisessa KRKA - Telekom Slovenije -joukkueessa 1998–1999.


title: Robert Pintarič


title: Finest FM

text: Finest FM on Suomen ainoa vironkielinen radiokanava, jonka perusti suomenvirolainen levyjuontaja Argo Lepik tukemaan kasvanutta maanmiestensä yhteisöä. Yksi perustamisen motiiveista oli myös se, että virolaisiakin pienemmällä vähemmistöllä eli venäläisilä oli jo kauan ollut oma asemansa. Radioasema aloitti internetissä 14. marraskuuta 2013. Radion kuuluvuusalue keskittyy suomenvirolaisten pääasialliselle asuinalueelle eli Etelä-Suomeen. Taajuudet ovat 104,8 MHz (Itä-Uusimaa-Porvoo) ja 91,4 MHz (Helsinki, Vantaa, Espoo).


title: Finest FM

text: Radio on musiikkisisällöltään keskittynyt kansainväliseen tanssimusiikkiin ja 80-90-lukujen virolaiseen pop- ja tanssimusiikkiin sekä tuorempiin virolaishitteihin. Lisäksi kanavalla käydään läpi Suomen ja Viron uutisia sekä lähetetään ylipäätään virolaisten elämää Suomessa käsittelevää vironkielistä puheohjelmaa. Mainostajat ovat suomalaisia, suomenvirolaisia ja virolaisia yrityksiä.


title: Anders Cedervaller

text:
Anders Cedervaller (14. elokuuta 1774 Linköpinginin hiippakunnan Kärna – 17. tai 18. elokuuta 1837 Viipuri) oli Viipurissa toiminut kirjanpainaja. Cedervallerin kuoltua kirjapainotoimintaa harjoittivat hänen leskensä Johanna Catharina Cedervaller (omaa sukua Thorenberg, 30. elokuuta 1783 Amsterdam – 24. marraskuuta 1849 Viipuri) ja poikansa Anders Fredric Cedervaller (s. 20. syyskuuta 1817 Viipuri). Perheellä oli suuri merkitys itäsuomalaisen kirjankustannustoiminnan ja lehdistön kehityksessä. Cedervallerin toinen poika Carl Reinhold Cedervaller (1809–1862) vihittiin papiksi 1834, ja hän toimi pappina eri paikkakunnilla.
Anders Cedervaller kävi opissa Tukholmassa ja työskenteli vuosina 1798–1806 Johan Christopher Frenckellin kirjapainon faktorina Turussa. Vuonna 1803 hän meni naimisiin Turun akatemian soitannonjohtajan Johannes Thorenbergin sisaren kanssa. Myöhemmin hän toimi akatemian tanssimestarina. Vuonna 1813 Cedervaller haki privilegiota kirjapainon perustamiseksi Helsinkiin. Anomus hylättiin, mutta vuonna 1814 hän sai luvan perustaa kirjapainon Viipuriin, joka oli jäänyt vaille omaa painoa Martin Christoph Iversenin epäonnistuneen yrityksen jälkeen vuosina 1798–1799.


title: Anders Cedervaller

text: Cedervallerin kirjapaino oli valmis ottamaan vastaan tilauksia vuoden 1815 lopulla. Sen tärkeimpiä asiakkaita olivat vastikään Suomen suuriruhtinaskuntaan liitetyn Viipurin läänin viranomaiset. Lisäksi Cedervaller painoi suomenkielistä uskonnollista kirjallisuutta ja oppikirjoja sekä Jaakko Juteinin kaunokirjallisia teoksia. Kirjapainon ensimmäinen tuote oli Juteinin "Uusia Sanan Laskuja", jossa käytettiin ensi kertaa tekijän ruotsalaisperäisen "präntin" tilalle keksimää uudissanaa "kirjapaino". Juteinin tuotanto aiheutti Cedervallerille myös ikävyyksiä: hänen teoksensa "Anteckningar af Tankar uti Varianta Ämnen" painos määrättiin vuonna 1827 oikeuden päätöksellä takavarikoitavaksi ja hävitettäväksi.


title: Anders Cedervaller

text: Parantaakseen kirjapainonsa kannattavuutta Cedervaller päätti ryhtyä julkaisemaan tilattavaa kuukausilehteä. Vuonna 1821 ilmestynyt saksankielinen "Wiburgs Mancherley" oli muodoltaan ja sisällöltään vaatimaton, ja vuonna 1823 se korvattiin sanomalehtimäisemmällä "Wiburgs Wochenblattilla". Saksankielinen lukijakunta oli kuitenkin liian pieni, ja vuoden 1832 lopulla Cedervaller haki lupaa suomenkielisen viikkolehden julkaisemiseen. "Sanan Saattaja Wiipurista" ilmestyi toimittajavoimien puutteen takia katkonaisesti vuosina 1833–1836 ja 1840–1841. Vuosina 1845–1847 sen tilalla julkaistiin Pietari Hannikaisen "Kanavaa". Välivuosina kirjapainosta ilmestyi ruotsinkielinen ilmoituslehti "Wiborgs Annonce Blad".


title: Anders Cedervaller

text: Cedervallerin toiminnassa taloudellisten realiteettien tuntemus yhdistyi nousevan suomalaisuusliikkeen tavoitteiden ymmärtämiseen. Kirjapainon kannattavuuden turvaamiseksi hän joutui välillä turvautumaan myös arveluttaviin keinoihin. Vuonna 1827 Cedervaller sai kyseenalaista mainetta julkaistuaan piraattipainoksen Esaias Tegnérin "Fritiofin tarusta".


title: Anders Cedervaller

text: Anders Cedervallerin kuoltua yritys siirtyi hänen leskelleen ja pojalleen. Poika Anders Fredric Cedervaller sai vuonna 1839 luvan avata Viipuriin kirjakaupan, joka neljä vuotta myöhemmin myytiin apteekkari Carl Gabriel Cloubergille. Johanna Cedervaller perusti vuonna 1846 kirjapainon Mikkeliin. Yrityksen kannattavuutta uhkasi Jaakko Juteinin ja hänen poikansa vuonna 1845 saama lupa perustaa toinen kirjapaino Viipuriin. Tilannetta vaikeutti "Kanavan" toimittajan Pietari Hannikaisen ja Viipurin läänin kuvernöörin Casimir von Kothenin välinen konflikti, johon Juteini oli sensorina sekaantunut. Lopulta Juteini jätti kuitenkin lupansa käyttämättä.


title: Anders Cedervaller

text: Vuonna 1846 Cedervallerit julkaisivat viikoittaista kirjallisuuslukemistoa "Romanen". Vuoden 1849 alussa he tekivät useita yrityksiä jatkaa "Sanansaattaja Wiipurista" -lehden julkaisemista, mutta hanke kariutui von Kothenin vastustukseen. Vuosina 1849–1851 Cedervallerit julkaisivat Hannikaisen toimittamaa "Lukemisia Maamiehille" -aikakauslehteä. Vuoden 1849 helmikuussa alkoi kerran viikossa ilmestyä myös lehdistöhistoriassa vähän tunnettu "Tillkännagifvanden ifrån Embets-Myndigheterne i Wiborgs stad" (vuodesta 1851 "i Wiborgs län") -ilmoituslehti, jonka julkaisemiseen ei tarvittu viranomaisten lupaa eikä vastaavaa toimittajaa. Sisällöltään se vastasi aikaisempaa "Annonce Bladia". Seuraavan varsinaisen sanomalehtensä Viipuri sai vuonna 1854, jolloin Johan Gabriel Leistenius alkoi julkaista Cedervallerien kirjapainosta "Wiborgs Tidningiä". "Tillkännagifvanden" ilmestyi myöhemmin epäsäännöllisesti vuoden 1883 loppuun saakka, mutta sisälsi lähinnä venäjänkielisiä virallisia kuulutuksia.


title: Anders Cedervaller

text: Johanna Cedervallerin kuoltua Anders Fredric Cedervaller otti yhtiökumppanikseen poikansa Anders Mårtenin. Vuonna 1850 hän perusti ruotsalais-suomalaisen kirjakaupan Pietariin ja samalla myös kirjamyymälän Mikkeliin. Vuonna 1860 yhtiön osakkaaksi tuli N. A. Zilliacus, jolle kirjapaino myytiin seuraavana vuonna kokonaan. Jo sitä ennen Viipuriin oli perustettu kolme uutta kirjapainoa. ”Rappeutuneeksi suunpieksäjäksi” kuvailtu Anders Fredric Cedervaller toimi rakennusyrittäjänä Viipurissa ja siirtyi sittemmin Pietariin, jossa hänen jälkensä pian katosivat.


title: A&O (kauppaketju)

text: A&O‑ryhmä r.y. – A&O‑gruppen r.f., alun perin ASO-ryhmä r.y., oli suomalaisten Tuko-keskusliikettä käyttävien päivittäistavarakauppiaiden vapaaehtoinen yhteistyöketju, joka toimi vuosina 1955–1978. ASO-toimintamalli ja -nimi olivat peräisin Länsi-Saksasta. Kuluttajille ryhmä näkyi ASO- ja sitten A&O-tunnuksia käyttävinä elintarvikemyymälöinä ja niiden alueellisena tai valtakunnallisena yhteismainontana. Kauppaketjun asiakaslehtenä ilmestyi vuosina 1959–1963 "Äidin kauppa". Kauppiaiden ja henkilökunnan lehtenä toimivat 1963–1965 "ASO-viiri" ja sen jatkaja "A&O-myyntineuvoja".


title: A&O (kauppaketju)

text: Tukolaiset vähittäiskauppiaat etsivät 1950- ja 1960-luvulla ratkaisuja kiristyvään kilpailuun muun muassa vapaaehtoisista ketjuista, joiden avulla voitaisiin lisätä tehokkuutta yhteisostoilla, yhtenäisillä ketjutunnuksilla ja yhteismainonnalla. Näin syntyivät A&O-ketjun (1955) lisäksi Spar- (1962) ja Tr- (1969) -nimiset ketjut, joiden tunnukset, yhteistyökumppanit ja toimintafilosofia olivat osittain peräisin muista Euroopan maista.


title: A&O (kauppaketju)

text: A&O-yhteistoiminta alkoi vuonna 1955 nimellä ASO-ryhmä r.y. Vuonna 1966 ryhmä liittyi eurooppalaiseen yhteistoimintaan ja sen mukaisesti uudeksi nimeksi otettiin A&O. Alueellisten Tuko-ryhmän tukkukauppojen asiakaskauppiaat muodostivat paikallisia A&O-työryhmiä, joiden puheenjohtajat kokoontuivat valtakunnallisessa A&O-puheenjohtajistossa, joka oli ryhmän ylin päättävä elin. A&O-yhteistoiminnassa eivät olleet mukana kaikkein suurimmat Tukon tukkuliikkeet, vaan se oli enimmillään 16 keskisuuren tukkukaupan ja niiden asiakaskauppiaiden yhteistoimintaa.


title: A&O (kauppaketju)

text: 1970-luvulla Tukossa alettiin vähitellen huomata monien ketjutunnusten hankaluus markkinoinnin järkeistämisen kannalta. A&O-, Spar- ja Tr-tunnuksista luovuttiin, ja kaikki Tuko-ryhmän vähittäiskaupat ryhtyivät vuoden 1978 alusta käyttämään pelkästään T-tunnusta.


title: Kristijan Koren

text:
Kristijan Koren (s. 25. marraskuuta 1986 Postojna, Notranjska) on slovenialainen maantiepyöräilijä. Hän
aloitti ammattilaisuransa italialaisessa Bottoli Nordelettrica Ramonda -joukkueessa 2009, minkä jälkeen edusti niin ikään italialaista Liquigas/Cannondale Pro Cycling Teamia 2010–2014. Vuosina 2015–2017 hän on ajoi yhdysvaltalaistallissa, nimeltään viimeksi Cannondale-Drapac. Vuodesta 2018 hän on edustanut Bahrain-Meridaa.


title: Kristijan Koren


title: Michail Antonio

text: Michail Gregory Antonio (s. 28. maaliskuuta 1990 Lontoo) on jamaikalaisia sukujuuria omaava englantilainen jalkapalloilija, joka edustaa Englannin valioliigassa pelaavaa West Ham Unitedia. Pelipaikaltaan oikeajalkainen Antonio on vasen laitahyökkääjä.


title: Michail Antonio

text: Antonio on Tooting & Mitcham Unitedin kasvatti. Hän oli hyvin lähellä tehdä juniorisopimuksen Tottenham Hotspurin kanssa, mutta sopimus kaatui siihen, että Antonion äiti halusi tämän opiskelevan pelaamisen sijasta. Vuonna 2008 Antonio siirtyi kuitenkin Tooting & Mitchamista Readingin riveihin. Hän pelasi seuran paidassa vuosina 2008–2012 28 Englannin mestaruussarjan ottelua tehden yhden maalin. Suurimman osan Reading-ajastaan Antonio vietti lainalla Tooting & Mitchamissa, Cheltenham Townissa, Southamptonissa, Colchester Unitedissa ja Sheffield Wednesdayssa. Kaudella 2009–2010 Antonio voitti Southamptonin kanssa Football League Trophyn.


title: Michail Antonio

text: Elokuussa 2012 Sheffield Wednesday osti Antonion omakseen. Hän pelasi seuran paidassa Mestaruussarjassa kaksi kautta tehden 64 ottelussa 12 maalia. Kauden 2014–2015 Antonio pelasi Mestaruussarjan Nottingham Forestin paidassa tehden 50 pelaamassaan ottelussa 16 maalia. Syyskuussa 2015 Antonio siirtyi Englannin valioliigan West Ham Unitediin. Hän teki pääsarjadebyyttinsä samassa kuussa Manchester Cityä vastaan. Avausmaali syntyi joulukuussa 2015 vanhan seuran Southamptonin verkkoon.


title: Riikka Honkanen

text: Riikka Honkanen (s. 17. heinäkuuta 1998 Nurmijärvi) on suomalainen alppihiihtäjä. Honkanen edustaa Helsinki Ski Clubia (edusti Alpine Race Team Taaboria kesään 2017 asti).


title: Riikka Honkanen

text: Hänen valmentajinaan toimivat Bozo Jaklin ja Sergei Poljsak.


title: Riikka Honkanen

text: Riikka voitti maaliskuussa 2018 sekä pujottelun että paripujottelun naisten Suomenmestaruuden.


title: Riikka Honkanen

text: Honkanen saavutti Sampo Kankkusen kanssa pronssia sekakilpailusta vuoden 2016 nuorten talviolympialaisista Lillehammerista. Noissa kisoissa Honkanen oli pujottelun seitsemäs ja suurpujottelun 11:s. Maaliskuussa 2016 hän saavutti nuorten MM-hopeaa suurpujottelusta Sotšista.


title: Riikka Honkanen

text: Maailmancupissa Honkanen debytoi tammikuussa 2016 Mariborin suurpujottelussa.


title: Riikka Honkanen

text: Honkasen isä Jakke Honkanen on entinen rallin kartanlukija. Sittemmin hän on selostanut moottoriurheilua ja alppihiihtoa Eurosport-kanavalla.


title: Timo Välisaari

text: Timo Välisaari (s. 5. tammikuuta 1980) on suomalainen näyttelijä.


title: Timo Välisaari

text: Välisaari valmistui Tampereen yliopiston näyttelijäntyönlaitokselta vuonna 2004 ja on sen jälkeen näytellyt muun muassa Tampereen teatterissa, Kansallisteatterissa, Kotkan kaupunginteatterissa ja Lahden kaupunginteatterissa. Lisäksi hän on näytellyt elokuvissa ja tv-sarjoissa, kuten Betoniyö, Roba ja Sydänjää.


title: Timo Välisaari

text: Timo Välisaari asuu avoliitossa näyttelijä Elsa Saision kanssa, ja heillä on kaksi lasta.


title: AEO

text: AEO (Authorised Economic Operator) on maailmanlaajuinen hanke, jonka tavoitteena on edistää kansainvälisten toimitusketjujen turvallisuutta. AEO-valtuutettu taloudellinen toimija on yritys, joka on saanut Suomen tullin turvallisuustodistuksen tullaus- ja logistiikkatoiminnoilleen, ja on sen vuoksi oikeutettu etuihin koko EU:n alueella


title: AEO

text: Suurin osa järjestön yli 170 jäsenvaltiosta on hyväksynyt käsitteen ja käynnistää oman AEO-ohjelmansa tulevaisuudessa. EU:n AEO-toimijat on rekisteröity Euroopan komission Verotuksen ja tulliliiton pääosaston tietokantaan.


Ratapyöräilyn maailmanmestaruuskilpailut 2016 järjestettiin Lee Valley VeloParkilla Lontoossa, Britanniassa 2.–6. maaliskuuta 2016. Kilpailujen ohjelmassa oli kymmenen lajia miehille ja yhdeksän naisille.


title: Ratapyöräilyn maailmanmestaruuskilpailut 2016

text: Lähde: tissottiming


title: Magnus Kim

text: Magnus Kim (, Norjassa "Magnus Bøe", s. 21. heinäkuuta 1998 Busan, Etelä-Korea) on eteläkorealais-norjalainen maastohiihtäjä. Kim edustaa Fossum IL -seuraa ja kilpailee Etelä-Korean väreissä.


title: Magnus Kim

text: Kim saavutti kaksi kultaa ja yhden hopean vuoden 2016 nuorten talviolympialaisista Lillehammerista. Vuoden 2016 nuorten MM-kilpailuista Romaniasta hän saavutti kaksi hopeaa.


title: Magnus Kim

text: Kim debytoi maailmancupissa joulukuussa 2015 Lillehammerin sprintissä sijoittuen sijalle 66.


title: Magnus Kim

text: Kimin isä on norjalainen ja äiti eteläkorealainen. Kim on saanut hiihto-oppinsa Norjassa, mutta edustaa Etelä-Koreaa. Etelä-Koreassa hän on tunnettu talk show- ja urheiluohjelmien juontajana.


title: Nexhmije Hoxha

text: Nexhmije Hoxha (s. 7. helmikuuta 1921) on Albanian entisen diktaattori Enver Hoxhan leski ja kommunistipoliitikko maan kommunistisen hallinnon aikana.


title: Nexhmije Hoxha

text: Nexhmije Hoxha, syntyjään Xhuglini, syntyi Bitolassa 7. helmikuuta 1921. Hän valmistui pedagogisesta tyttökoulusta Tiranassa vuonna 1941 ja työskenteli sittemmin opettajana samassa kaupungissa. Hoxha oli vuodesta 1937 ollut yhteyksissä shkodërilaiseen kommunistiryhmittymään ja oli kommunistisen puolueen jäsen vuodesta 1941. Hänet tuomittiin kommunistiyhteyksistään poissaolevana 12 vuoden vankeusrangaistukseen ja vuodesta 1944 hän taisteli kommunistisissa sissijoukoissa ja kuului kansallisen vapautusrintaman johtoon. Vuosien 1945 ja 1991 välillä Hoxha oli kansanedustaja ja vuodesta 1948 myös Albanian työn puolueen keskuskomiteassa toimien useissa erilaisissa kulttuuriin, koulutukseen ja propagandaan liittyneissä tehtävissä.


title: Nexhmije Hoxha

text: Hoxha aviopuoliso ja maan diktaattori Enver Hoxha kuoli vuonna 1985, jonka jälkeen Nexhmijeä pidettiin puolueen kovan-linjan edustajien ytimenä. Hänet erotettiin Albanian työn puolueesta kesäkuussa 1991 sen jälkeen, kun häntä oltiin kritisoitu suurellisista elämäntavoista. Hoxha pidätettiin 4. joulukuuta 1991 ja tammikuussa 1993 hänet tuomittiin yhdeksän vuoden vankeusrangaistukseen 750 000: Albanian lekin kavalluksesta. Valituksen jälkeen tuomiota korotettiin yhteentoista vuoteen. Hoxha vapautui vankeudesta tammikuussa 1997 ja julkaisi seuraavan vuoden puolella teoksen "Jeta imë më Enverin: Kujtime" (vapaasti käännettynä "Elämäni Enverin kanssa: Muistelmat").


title: Oscar (Ruotsin prinssi)

text: Prinssi Oscar, Skånen herttua (Oscar Carl Olof; s. 2. maaliskuuta 2016) on kruununprinsessa Victorian ja prinssi Danielin toinen lapsi ja prinsessa Estellen nuorempi veli. Syntyessään prinssi painoi 3 655 grammaa ja hän oli 52 senttimetriä pitkä. Hän on Ruotsin kruununperimysjärjestyksessä kolmas äitinsä ja prinsessa Estellen jälkeen.


title: Oscar (Ruotsin prinssi)

text: Prinssi Oscar kastettiin perjantaina 27. toukokuuta 2016 Tukholman kuninkaanlinnan kirkossa. Hänen kummejaan ovat Tanskan kruununprinssi Frederik, Norjan kruununprinsessa Mette-Marit, Ruotsin prinsessa Madeleine, kruununprinsessa Victorian serkku Oscar Magnuson ja prinssi Danielin serkku Hans Åström. Prinssi Oscarin kastoi arkkipiispa Antje Jackelén yhdessä ylihovisaarnaaja Johan Dalmanin ja kuninkaallisen hoviseurakunnan pastori Michael Bjerkhagenin avustuksella.


title: Fairfax (1650)

text: Fairfax oli Englannin tasavallan laivaston vuonna 1650 vesillelaskettu 52-tykkinen kolmannen luokan linjalaiva.


title: Fairfax (1650)

text: Alus tilattiin 12. huhtikuuta 1649 Deptfordin telakalta, jossa rakennustöistä vastasi Peter Pett senior. Se laskettiin vesille huhtikuussa 1650.


title: Fairfax (1650)

text: Alus otettiin palvelukseen 1650 päällikkönään William Penn, joka oli samalla vara-amiraalina Irlannin rannikolla. Alus osallistui kahteen tai kolmeen taisteluun Kanaalin alueella ranskalaisaluksia vastaan vielä ensimmäisen vuoden aikana. Aluksen päälliköksi tuli loppuvuodesta 1650 John Lawson, joka oli tehtävässä vuoteen 1651 luovuttaen tehtävän takaisin amiraaliksi korotetulle Pennille. Alus siirtyi Välimerelle.


title: Fairfax (1650)

text: Lawson oli jälleen vuonna 1652 aluksen päällikkönä vara-amiraaliksi ylennettynä. Ensimmäisessä Englannin-Hollannin sodassa alus osallistui 19. toukokuuta 1652 Doverin taisteluun osana Bournen osastoa. Portlandin taistelussa 18. helmikuuta 1653 alus oli punaisen laivueen vara-amiraalin aluksena.


title: Fairfax (1650)

text: Alus tuhoutui tulipalossa 21. maaliskuuta 1653 Chathamissa.


title: Fairfax (1653)

text: Fairfax oli Englannin tasavallan laivaston vuonna 1653 vesillelaskettu 52-tykkinen kolmannen luokan linjalaiva.


title: Fairfax (1653)

text: Edellinen "Fairfax" paloi Chathamissa vesirajaan 21. maaliskuuta 1653 ja vain kahdeksan päivää myöhemmin valtiopäivät määräsi rakennettavaksi korvaavan uuden aluksen. Alus tilattiin 29. maaliskuuta 1653 Chathamin telakalta, jossa rakennustöistä vastasi John Taylor. Tilausta kuitenkin täsmennettiin 6. huhtikuuta siten, että valmistajaa velvoitettiin käyttämään käyttökelpoiset osat palaneesta aluksesta uudisrakennukseen. Alus laskettiin vesille syyskuussa ja sen valmistuskustannukset olivat 7 065 puntaa.


title: Fairfax (1653)

text: Alus otettiin palvelukseen 1654 päällikkönään Edward Blagg, joka luovutti päällikkyyden vielä saman vuoden lopulla John Lawsonille. Alus vietti talven St. Helenalla. Vuonna 1656 alus oli jälleen Blaggin alaisuudessa osana Blaken laivastoa.


title: Fairfax (1653)

text: Alus haaksirikkoutui 1682.


title: Karl Hartung

text: Karl Hartung (1908–1967) oli saksalainen kuvanveistäjä. Hartung oli Berliinin taidekorkeakoulun professori vuodesta 1950. 1930-luvulta lähtien Hartung käytti abstraktia tyyliä. Hän kehitti itse oman tyylinsä, mutta siinä on vertauskohtia ainakin Constantin Brâncușin, Hans Arpin ja Henry Mooren taiteeseen. Hänen teoksissaan on paljon pyöristettyjä yksinkertaisia ja orgaanisesti kasvavia muotoja. Sodan jälkeen hän työskenteli yhdessä kirjailija Günter Grassin kanssa Berliinissä. Hän pyrki Norbert Kricken, Brigitte Meier-Denninghoffin sekä Hans Uhlmannin tavoin muodon viimeistelyyn erikoismuotojen vaalimisen vuoksi.


title: Aitoffin projektio

text: Aitoffin projektio on David A. Aitoffin vuonna 1889 esittämä karttaprojektio. Se on muodostettu muuntamalla sellaisesta oikeakeskipituisesta tasoprojektiosta, jossa sivuamispiste on päiväntasaajalla. Aitoffin projektio muodostetaan siten, että ensin ajatellaan kaikkien paikkakuntien pituusasteet kartan keskimeridiaanista luettuina puolitetuiksi, sitten projisoidaan niiden tällä tavoin saadut sijainnit oikeakeskipituisen tasoprojektion tavoin tasolle ja lopuksi venytetään saatua karttaa vaakasuorassa suunnassa suhteessa 2:1, mikä kompensoi pituusasteiden alkuperäisen puolittamisen. Maapallolla oleva paikka, jonka leveysaste on "φ" ja pituusaste "λ", kuvautuu oikeakeskipituisessa tasoprojektiossa pisteeseen, jonka karteesiset koordinaatit ovat


title: Aitoffin projektio

text: mutta Aitoffin projektiossa vastaavat koordinaatit ovatkin:


title: Aitoffin projektio

text: missä


title: Aitoffin projektio

text: ja sinc("α") tarkoittaa normalisoimatonta sinc-funktiota:


title: Aitoffin projektio

text: jatkettuna origossa siten, että sinc(0) = 0.


title: Aitoffin projektio

text: Kolme vuotta myöhemmin Ernst Hermann Heinrich Hammer ehdotti, että Lambertin oikeapintaisesta tasoprojektiosta voitaisiin kehittää uusi karttaprojektio muuntamalla sitä samalla tavalla kuin Aitoffin projektio oli muodostettu oikeakeskipituisesta projektiosta. Vaikka Hammer asianmukaisesti viittasi Aitoffiin ja teki selväksi, mikä ero projektioiden välillä on, alan kirjallisuudessa on näin saatua Hammerin projektiota myöhemmin toisinaan virheellisesti nimitetty Aitoffin projektioksi.


title: Teatteri Taimine

text: Teatteri Taimine on Carl Gustaf ”CG” Wentzelin vuonna 2002 perustama kiertueteatteri lapsille ja nuorille. Taimine esiintyy päiväkodeissa, ala- ja yläkouluissa ja lukioissa. Ammattilaisista koostuva teatteri esiintyy vuosittain 45 000 katsojalle ensisijaisesti Suomessa, mutta myös muissa Pohjoismaissa.


title: Teatteri Taimine

text: Opetus- ja kultturiministeriö on myöntänyt Lapsen-päiväpalkinnon 2015 Teatteri Taiminelle. Taiminelle myönnettiin myös Svenska Kulturfondendin Kulttuuripalkinto vuonna 2018.


title: Julius Meier-Graefe

text: Julius Meier-Graefe (1867–1935) oli saksalainen taidehistorioitsija ja impressionismin sekä ekspressionismin puolustaja, joka teoksillaan vaikutti nousevan polven taidekäsityksiin ja sai aikaisempaa enemmän huomiota kohdistumaan kannattamiinsa impressionismiin, ekspressionismiin sekä näiden edeltäjiin. Hänen pääteoksensa on "Entwickelungsgeschichte der Modernen Kunst". Hän julkaisi myös taiteilijoiden elämäkertoja. Vuonna 1895 hän oli yksi "Pan"-aikakauslehden perustajista. Myöhemmin Meier-Graefe toimi Pariisissa sijainneen taidekaupan johtajana, minkä jälkeen hän työskenteli Berliinissä.


title: Debye

text: Debye (tunnus D) on cgs-järjestelmään kuuluva dipolimomentin yksikkö. Yksikkö on nimetty muun muassa dipolimomenttia koskevista tutkimuksistaan tunnetun fysikaalisen kemistin Peter Debyen mukaan. Yksikkö on määritelty siten, että se on dipolimomentti, joka muodostuu kahden varaukseltaan 10 franklinin eli elektrostaattisen yksikön suuruisen ja toisistaan yhden ångströmin etäisyydellä olevan varatun hiukkasen välille.


title: Debye

text: SI-järjestelmässä dipolimomentin yksikkö on coulombimetri. Yksi debye on coulombimetreinä ilmaistuna 3,33564·10 Cm. Tyypillisesti molekyylien dipolimomentit ovat välillä 0–10 D, mikä tekee debyestä usein SI-järjestelmän yksikköä yksinkertaisemman käyttää. Tämän vuoksi vielä nykyäänkin kirjallisuudessa ilmaistaan dipolimomentit yleensä debyeinä.


title: Kaidi Finland

text: Kaidi Finland, virallisesti Sunshine Kaidi (Finland) New Energy Co. Oy, on uusiutuvaan energiaan erikoistunut yhtiö, joka suunnittelee Kemiin toisen sukupolven biopolttoaineteknologiaa hyödyntävää biopolttoainejalostamoa . Alun perin vuonna 2019 avautuvaksi suunnitellun jalostamon investointiarvo on noin miljardi euroa ja biojalostamo toisi 150 työpaikkaa. Kaidi Finlandin investonti liittyy Euroopan unionin määräämään liikennepolttonesteiden biopolttoaineosuuteen, joka astuu voimaan vuonna 2020. Jalostamo tuottaisi vuodessa 200 000 tonnia toisen sukupolven biopolttoainetta, josta 75 % olisi uusiutuvaa dieseliä ja 25 % uusiutuvaa bensiiniä.


title: Kaidi Finland

text: Kaidi Finlandin ensimmäiseksi toimitusjohtajaksi tuli entinen RKP:n puheenjohtaja, europarlamentaarikko, ministeri ja kansanedustaja Carl Haglund..


title: Kaidi Finland

text: Yhtiö on kuitenkin lykännyt investointipäätöstään. Tarkoitus on odottaa ainakin EU:n uusiutuvan energian direktiivin liittämistä Suomen lainsäädäntöön, mikä tapahtuu vuoden 2020 jälkeen.


title: Kaidi Finland

text: Kemiin suunniteltu Kaidi Finlandin biopolttoainejalostamo tuottaisi vuosittain 200 000 tonnia biopolttoainetta, josta 75 % olisi biodieseliä ja loput 25 % biobensiiniä . Polttoaineen raaka-aineena jalostamolla käytettäisiin pääasiassa energiapuuta sekä lisäksi korjuutähteitä ja metsäteollisuuden ylijäämämateriaaleja .


title: Kaidi Finland

text: Biojalostamon vuosittainen raaka-ainetarve puun osalta olisi kaksi miljoonaa tonnia energiapuuta. Kemistä 200 kilometrin säteellä on 120 000 hehtaaria ensihakkuita odottavaa metsää, joka tarjoaa 20 miljoonaa kuutiota energiapuuta vuodessa. Tällä hetkellä teollisuudelta jää kuusi miljoonaa kuutiota kasvamaan metsiin. Suomen lisäksi yhtiö on kertonut voivansa käyttää myös Ruotsia puunhankinnassa .


title: Kaidi Finland

text: Jalostamon rakentaminen toisi töitä 4000 henkilötyövuotta. Valmistuttuaan se työllistäisi vakituisesti 150 henkilöä jalostamolle sekä toisi satoja työpaikkoja ympäröivien alueiden alihankkijoille ja energiapuun tarjoajille. Hankkeen kotimaisuusasteeksi on arvioitu noin 50 prosenttia. Lopullinen investointipäätös jalostamosta tehdään vuoden 2016 aikana .


title: Kaidi Finland

text: Kaidin Kemin Ajokseen suunnittelema biojalostamo hyödyntää toisen sukupolven biopolttoaineteknologiaa, kuten plasmakaasutusta, synteesikaasun puhdistusta ja Fischer–Tropsch-menetelmää. Plasmakaasutuksessa käsiteltävä materiaali kuumennetaan huomattavasti kuumemmaksi kuin muissa kaasutusmenetelmissä, jolloin se sopii paremmin vaativien materiaalien, kuten puun käsittelyyn. Näin raaka-aineesta saadaan suurempi hyötysuhde.


title: Kaidi Finland

text:
Fischer-Tropsch-menetelmä on katalyyttinen kemiallinen reaktio, jossa hiilimonoksidia ja vetyä muunnetaan nestemäisiksi hiilivedyiksi.
Tyypillisesti kemiallista reaktiota tietyssä lämpötilassa nopeuttavat katalyytit ovat rauta ja -kobolttipohjaisia.
Menetelmän ensisijainen tarkoitus on tuottaa synteettistä öljyn korviketta käytettäväksi synteettisenä voitelu- tai polttoaineena. Menetelmän keksivät saksalaiset Franz Fischer ja Hans Tropsch jo 1920-luvulla nestemäisen polttoaineen tuottamiseksi.


title: Kaidi Finland

text: Toisen sukupolven biopolttoaineilla tarkoitetaan sellaisia polttoaineita, joiden valmistuksessa voidaan hyödyntää yhdyskuntajätteitä ja materiaaleja, joiden lignoselluloosapitoisuus on korkea.


title: Kaidi Finland

text: Kaidi aloitti biopolttoainejalostamon suunnittelun vuonna 2014 heti Vapon ja Metsä Groupin suunnitteleman biojalostamohankkeen kariutumisen jälkeen. Ajos valikoitui kohteeksi, sillä Kemin kaupungilla oli aiemman hankkeen johdosta valmis tontti jalostamolle ja pitkälle hoidetut lupahakemukset. Vuoden 2016 aikana Kaidi Finland pyrkii saamaan lupahakemukset hoidettua ja jalostamon suunnittelun sekä mallinnuksen valmiiksi. Itse rakentaminen alkaisi vuonna 2017. Biojalostamo oli alun perin tarkoitus saada kaupalliseen toimintaan vuonna 2019.


title: Kaidi Finland

text: Euroopan unioni antaa hankkeeseen 88,5 miljoonaa euroa investointitukea.


title: Kaidi Finland

text:
Kaidin emoyhtiö Kiinassa on Sunshine Kaidi Energy Group. Yhtiö perustettiin 1992, ja sen toimitusjohtaja on Chen Yilong . Sunshine Kaidi Energy Groupin pääkonttori sijaitsee Wuhanissa, Hubein maakunnassa. Yhtiö toimii Kiinassa 24 provinssissa sekä Vietnamissa. Yhtenä yhtiön päätavoitteista on 250 biomassan hyödyntämiseen perustuvan tuotantolaitoksen rakentaminen vuoteen 2022 mennessä.
Yhtiön johtava holdingyhtiö on yksityisomistuksessa, ja sen tytäryritykset ovat listautuneina Shenzhenin pörssissä. Yhtiö on jo pitkään pyrkinyt laajentumaan Euroopan markkinoille, ja nyt Kemiin kaavailtu biojalostamo tekee ”Suomesta luontevan aloituskohteen laajentumiselle Eurooppaan”.


title: Osmo Oittinen

text: Osmo Untamo Oittinen (20. marraskuuta 1914 Äänekoski – 5. tammikuuta 1982 Helsinki) oli suomalainen yritysjohtaja ja kokoomuspoliitikko. Hän toimi sanomalehti Uuden Suomen kustannusyhtiön toimitusjohtajana 1958–1970 ja Kansaneläkelaitoksen johtajana 1973–1979.


title: Osmo Oittinen

text: Äänekoskelaiseen talonpoikaisperheeseen syntynyt Osmo Oittinen suoritti 1937 yleisen oikeustutkinnon, valmistui sotavuosina lakitieteen kandidaatiksi ja opiskeli sotien jälkeen myös ekonomiksi Helsingin kauppakorkeakoulussa. Hän toimi asianajajana vuodesta 1941, Maanomistajain Liiton lakimiehenä 1945–1949 ja samoissa tehtävissä Metsäliitossa 1948–1949. Vuosina 1949–1952 Oittinen oli Suomen Teollisuusvaltuuskunnan verokomitean sihteeri ja sitten johtajana Suomen Teollisuusliitossa, kunnes hänet 1958 nimitettiin myös "Kauppalehteä" vuodesta 1958 julkaisseen Oy Uuden Suomen ja sen tytäryhtiön, Suomalaisen Kirjallisuuden Kirjapaino Oy:n toimitusjohtajaksi.


title: Osmo Oittinen

text: Vuodesta 1964 "Uudessa Suomessa" työskennelleen Jyrki Vesikansan mukaan Oittinen ei kyennyt kääntämään lehden 1950-luvulla alkanutta laskevaa suosiota uuteen nousuun osittain siksi, ettei tullut kovin hyvin toimeen päätoimittajien Eero Petäjäniemen eikä Pentti Poukan kanssa. Oittisen vaikutuksella Uusi Suomi kokeili alueellisten liitteiden julkaisemista Lahdessa, Turussa ja pääkaupunkiseudulla, kun taas toimitus halusi paikallisuuden sijaan panostaa pikemminkin ulkomaanuutisiin.


title: Osmo Oittinen

text: Oittinen alkoi sanomalehtien ohella panostaa aikakauslehtiin ja perusti television suosiota hyödyntävän ohjelmalehti "Katson" 1960. Vuonna 1964 Oittinen osti Ilmari Turjan päätoimittaman "Uuden Kuvalehden", joka yhdistettiin "Naisten Maailman" kanssa Jussi Talven päätoimittamaksi "Uusi Maailma" -lehdeksi.


title: Osmo Oittinen

text: Erimielisyyksien ja heikon kannattavuuden takia Oittinen joutui lähtemään Uudesta Suomesta 1970. Hän siirtyi ensin Suomen Työnantajain Keskusliittoon ja sitten 1973 kokoomuksen mandaatilla Kelan johtajistoon. Hän jäi eläkkeelle 1979 ja kuoli 1982.


title: Osmo Oittinen

text: Vuosina 1947–1949 Oittinen toimi Kansallisen Kokoomuksen eduskuntaryhmän sihteerinä. Vuonna 1962 kokoomus pyysi Oittista Ahti Karjalaisen ensimmäisen hallituksen valtiovarainministeriksi, mutta Uusi Suomi ei antanut toimitusjohtajalleen virkavapautta.


title: Sabine Forsblom

text: Sabine Forsblom (s. 15. tammikuuta 1961 Porvoo) on suomalainen ruotsiksi kirjoittava kirjailija.


title: Sabine Forsblom

text: Forsblom on valmistunut filosofian maisteriksi pääaineenaan pohjoismaiset kielet ja kirjallisuus. Hän työskenteli 15 vuoden ajan toimittajana FST:llä.


title: Sabine Forsblom

text: Forsblomin esikoisromaani "Maskrosguden" ilmestyi vuonna 2004 ja sai Svenska litteratursällskapetin palkinnon. Hänen toinen romaaninsa "Maskrosgudens barn" (2015) on Pohjoismaiden neuvoston kirjallisuuspalkintoehdokkaana vuonna 2016. Molemmat teokset sijoittuvat Itä-Uudenmaan suomenruotsalaisiin työläispiireihin.


title: Wiik & Ström

text: Wiik & Ström on mustasaarelainen linja-autoyhtiö. Wiik & Ström omistaa useita Mercedes-Benz-minibusseja sekä Volvo 9700-linja-autoja. Heinäkuussa 2015 Wiik & Ström osti pietarsaarelaisen Haldin & Rosen Vaasan toiminnot. Wiik & Ström ajaa Vaasan Paikallisliikenteen linjaa 6 sekä useita numeroimattomia seutulinjoja. Vuonna 2012 Wiik & Ström osti Westerlinesin liiketoiminnan.


title: Franklin (yksikkö)

text: Franklin (Fr), statcoulombi (statC) eli sähköstaattinen varausyksikkö (esu) on sähkövarauksen yksikkö sähköstaattisessa CGS-järjestelmässä ja Gaussin yksikköjärjestelmässä. Yksi franklin on varaus, joka vaikuttaa toiseen yhtä suureen, yhden senttimetrin etäisyydellä olevaan varaukseen yhden dynen voimalla.


title: Franklin (yksikkö)

text: Nimi franklin on annettu yksikölle Benjamin Franklinin mukaan, kun taas nimi statcoulombi johtuu varauksen SI-yksikön nimestä coulombi, jonka viittaa Charles Augustin de Coulombiin. Yleensäkin sähköstaattisen CGS-järjestelmän yksiköille käytetään nimiä, jotka on muodostettu lisäämällä saman suureen SI-yksikön nimen eteen etuliite stat-.


title: Franklin (yksikkö)

text: Yksi coulombi c/10 = 2 997 924 580 franklinia, missä c on valonnopeus, joka cgs-yksiköissä on 29 979 245 800 cm/s. Kääntäen yksi franklin vastaa noin 3,33564  10 coulombia.


title: Franklin (yksikkö)

text: Sen sijaan, että Coulombin laki saa SI-järjestelmässä muodon


title: Franklin (yksikkö)

text: se saa sähköstaattisessa CGS-järjestelmässä ja Gaussin järjestelmässä muodon


title: Franklin (yksikkö)

text: jossa ei esiinny dimensiollista sähkövakiota formula_3. CGS-järjestelmässä franklin käsitetäänkin johdannaisyksiköksi:


title: Franklin (yksikkö)

text: kun taas SI-järjestelmässä coulombia ei voida esittää pelkästään metrin, kilogramman ja sekunnin avulla, vaan neljäntenä perusyksikkönä on ampeeri.


title: Irizar InterCentury

text: Irizar InterCentury on espanjalaisen Irizarin valmistama linja-automalli. Sitä valmistettiin vuosien 1995 ja 2007 välillä. Suomeen mallia on tuotu suhteellisen vähän, mutta Espanjassa se on erittäin suosittu auto keskipitkille matkoille.


title: Venäläinen yhteiskunta

text: Venäläinen yhteiskunta on nykyisen Venäjän federaation alueella vallitseva ihmisten välinen normijärjestelmä. Venäjällä on yhteisökeskeinen arvopohja, jonka juuret ovat syvällä idässä, mutta jossa on mukana myös länsimaisia vaikutteita.


title: Venäläinen yhteiskunta

text: Venäläistä yhteiskuntaa verrataan yleensä länsimaiseen yhteiskuntaan, koska niillä katsotaan olevan yhteinen kristillinen alkukoti Välimeren alueella. Etelä-Venäjällä ja rajan eteläpuolella entisissä neuvostotasavalloissa on klaani yhteiskuntia, jotka nojautuvat uskonnolliseen järjestykseen. Länsimaihin on kehittynyt yksilökeskeinen yhteiskunta, kun taas Venäjä on jäänyt vanhaan yhteisökeskeisyyteen. Venäläisen ja länsimaisen yhteiskunnan eroavuudet johtuvat erilaisesta, eri suuntiin kehittyneestä perimästä. Idässä ja myös Venäjällä perimästä johtuen ihmiset käsittävät "oikean ja väärän" eri tavalla kuin lännessä. Venäjällä asiat useimmiten käsitetään mystisen yhteisöllisyyden kautta. Lännessä mystiikka ja rationaalisuus on selvästi erotettu toisistaan, jonka katsotaan vaikuttaneen läntisen oikeuskäsityksen syntymiseen.


title: Venäläinen yhteiskunta

text: 1900-luvulla Venäjällä ovat olleet esillä myös ihmisoikeudet, demokratia, oikeusvaltio ja kansalaisyhteiskunta, mutta ne ovat alisteisia valtakunnallisen johtajan edustamalle totuudelle. Yhteisölliset näkemykset eivät voi olla suoraan ristiriidassa tämän valtavirtauksen kanssa. Venäläinen yhteiskunta pyrkii myös fundamentalismiin.


title: Venäläinen yhteiskunta

text: Venäläisen yhteiskuntajärjestyksen omaleimaistuminen alkoi jo keskiajalla ennen 1100-lukua, jolloin Kiovan Venäjän ruhtinas Vladimir (980-1015) valitsi kristillisen uskonnon Bysantista. Venäjän hidas länsimaistuminen pysähtyi kokonaan 1700-luvulla Pietari Suuren kaudella ja kääntyi ylhäältä johdetuksi johtajakeskeisyydeksi.


title: Venäläinen yhteiskunta

text: Ensimmäisen maailmansodan jälkeen Venäjälle syntyi sosialistinen yhteiskunta, jossa riisuttiin lähes kokonaan perinteinen venäläinen arvopohja, jolloin syntyi neuvostoihminen. Kuitenkin 1930-luvulla valtakunnan henkisen ja moraalisen kestokyvyn vahvistamiseksi aloitettiin kasvatus neuvostopatrionismiin, siinä yhteydessä palautettiin monia vanhoja venäläisiä kulttuuriarvoja. Suuren isänmaallisen sodan aikana näitä arvoja edelleen vahvistettiin.


title: Venäläinen yhteiskunta

text: Venäläisten ihmisten kanssakäymisessä tärkeitä asioita ovat ystävät, lahjat ja suuret kukkakimput. Ihmisten arvoa mitataan sen mukaan kuinka paljon hänellä on ystäviä. Vierailujen yhteydessä tulee olla aina lahjoja. Perhejuhlissa suuri merkitys on kukkasilla. Ennen matkalle lähtöä tulee aina istua minuutti, mikäli näin ei toimita, se tietää huonoa onnea. Politiikka on suuri tabu. Länsimainen ja suomalainen ihminen kokee usein venäläiset tavat rasittavina ja turhanaikaisina, jotka tressaavat hermoja.


title: Mitja Oranič

text: Mitja Oranič (3. huhtikuuta 1986 Tržič, Slovenian ST, Jugoslavia) on slovenialainen, uransa lopettanut yhdistetyn hiihtäjä. Oranič kilpaili olympialaisissa kahdesti, osallistui MM-kilpailuihin neljästi ja kilpaili maailmancupissa vuodet 2007–2004, osallistuen 95:een osakilpailuun.


title: Mitja Oranič

text: Oranič osallistui vuosien 2010 Vancouverin ja 2014 Sotšin olympialaisiin. Vancouverissa hän oli normaalikilpailun 31:s ja suurmäenkilpailun 41:s. Neljä vuotta myöhemmin Sotšissa hän oli normaalimäen 37:s ja suurmäen 39:s.


title: Mitja Oranič

text: MM-kilpailuissa Oranič oli mukana vuosina 2007, 2009, 2011 ja 2013. Paras henkilökohtainen tulos oli 2009 suurmäenkilpailun 24:s tila.


title: Mitja Oranič

text: Paras tulos yksittäisestä maailmancupin osakilpailuista tuli kaudella 2008–2009, kun hä oli Itävallan Seefeldissä järjestetyn kilpailun kymmenes. Parhaimmillaan hän oli maailmancupissa 33:s kaudella 2012–2013.


title: Irizar PB

text: Irizar PB on espanjalaisen Irizarin vuonna 2001 esittelemä linja-automalli. Sen korvasi vuonna 2012 esitelty hieman muunneltu Irizar i6.


title: Castrosua CS.40 Magnus

text: Castrosua CS.40 Magnus (joskus myös Castrosua Magnus) on espanjalaisen Castrosuan vuosina 2000–2006 valmistama linja-automalli. Mallin matalampi versio on Magnus S. Malli korvattiin vuonna 2006 esitellyllä Magnus II -autolla.


title: Brandon Mashinter

text: Brandon Mashinter (s. 20. syyskuuta 1988 Bradford, Ontario, Kanada) on kanadalainen jääkiekkoilija, joka pelaa NHL-seura Chicago Blackhawksin organisaatiossa.


title: Brandon Mashinter

text: Mashinter varattiin OHL-joukkue Sarnia Stingiin kuudennella kierroksella vuonna 2004. Hän siirtyi Stingiin kauden 2004–2005 lopulla, jolloin ehti pelata joukkueen riveissä kahdeksan runkosarjaottelua. Hän jäi niissä pisteittä. Ensimmäisellä kokonaisella kaudellaan OHL:ssä 2005–2006 Mashinter esiintyi 65 ottelussa, joiden aikana hän iski kuusi maalia sekä sai yhden syöttöpisteen. Sting jäi liigan viimeiseksi, eikä päässyt kauden päätteeksi pudotuspeleihin. Kaudella 2006–2007 Mashinter teki pelaamissaan 55 ottelussa 15 tehopistettä. Neljässä pudotuspeliottelussa hän sai kaksi syöttöpistettä.


title: Brandon Mashinter

text: Seuraavaksi kaudeksi 2007–2008 Mashinter siirtyi toiseen OHL-seuraan, kun hän pelasi Kitchener Rangersissa 62 ottelua. Hän teki niissä kymmenen maalia ja sai yhtä monta syöttöpistettä. Lisäksi Mashinter pelasi 20 pudotuspeliottelua ja teki niissä kaksi maalia sekä kaksi syöttöpistettä Rangersin edetessä aina OHL:n mestaruuteen asti. Rangers eteni mestaruuden voitettuaan Memorial Cupiin, jossa pääsi myös finaaliin, mutta hävisi siellä WHL-seura Spokane Chiefsille maalein 4–1. Mashinter teki viidessä pelaamassaan Memorial Cupin ottelussa yhden maalin.


title: Brandon Mashinter

text: Viimeisen juniorikautensa 2008–2009 Mashinter aloitti Rangersissa tehden 21 ottelussa 14 maalia ja yhteensä 26 tehopistettä. Tämän jälkeen hän siirtyi Belleville Bullsiin, jossa pelasi runkosarjan aikana 31 ottelua ja teki niissä 32 pistettä. Yhteensä Mashinter pelasi molempien joukkueiden riveissä 52 ottelua, joissa teki 34 maalia ja 24 syöttöpistettä eli yhteensä 58 tehopistettä. Lisäksi hänelle kertyi 56 rangaistusminuuttia. Pudotuspeleissä Mashinter teki kahdeksan maalia ja 11 pistettä 17 ottelussa. Hän oli joukkueen sisäisen maalipörssin jaetulla toisella sijalla 14 maalia iskeneen Nick Palmierin jälkeen.


title: Brandon Mashinter

text: Varaamattomaksi pelaajaksi jäänyt Mashinter teki 3. maaliskuuta 2009 kolmivuotisen tulokassopimuksen San Jose Sharksin kanssa. Ensimmäisen kautensa ammattilaistasolla hän pelasi kokonaisuudessaan San Josen AHL-farmiseura Worcester Sharksissa. Hän pelasi 79 ottelua, niissä syntyi 22 maalia sekä 37 tehopistettä. Rangaistusminuutteja hänelle kertyi 117. Lisäksi joukkue pääsi pudotuspeleihin, joissa Mashinter pelasi 11 ottelua ja teki yhden maalin sekä yhteensä kuusi tehopistettä.


title: Brandon Mashinter

text: Seuraavan kauden Mashinter pelasi edelleen suurimmaksi osaksi Worcesterissa, mutta pääsi myös tekemään NHL-debyyttinsä 29. joulukuuta 2010 Minnesota Wildia vastaan pelatussa ottelussa. Yhteensä hänelle kertyi NHL:ssä puolella 13 ottelua, joissa hän jäi pisteittä. Hän kuitenkin keräsi 17 minuuttia rangaistuksia. Kauden 2011–2012 Mashinter pelasi jälleen kokonaan AHL:n puolella. 65 pelissä syntyi 33 pistettä, joista 16 oli maaleja. Elokuussa 2012 Sharks ja Mashinter solmivat vuoden mittaisen jatkosopimuksen.


title: Brandon Mashinter

text: 16. tammikuuta 2013 Sharks kauppasi Mashinterin New York Rangersiin vaihdossa Tommy Grantiin sekä ehdolliseen seitsemännen kierroksen varausvuoroon . Tätä ennen hän Mashinter ehti pelata Worcesterissa 30 ottelua ja tehdä niissä viisi tehopistettä. New Yorkissa hän pääsi pelaamaan neljä NHL-ottelua, joissa ei vielä ensimmäisiä pisteitä syntynyt. Rangersin farmiseura Connecticut Whalessa hän pelasi 35 ottelua ja teki niissä kymmenen maalia sekä yhdeksän syöttöpistettä. Huhtikuussa 2013 Mashinter teki Rangersin kanssa yksivuotisen jatkosopimuksen.


title: Brandon Mashinter

text: Mashinter ehti pelata kuusi NHL-ottelua Rangersissa sekä 11 AHL-ottelua Whalessa kauden 2013–2014 aikana ennen kuin hänet kaupattiin 6. joulukuuta 2013 Chicago Blackhawksiin vaihdosa Kyle Beachiin. Mashinter pelasi loppukauden AHL:ssä Blackhawksin yhteistyöseura Rockford IceHogsissa. 47 pelaamassaan ottelussa hän teki 14 maalia sekä yhtä monta syöttöpistettä eli yhteensä 28 tehopistettä. Blackhawks teki Mashinterin kanssa kahden vuoden mittaisen jatkosopimuksen maaliskuussa 2014. Kauden 2014–2015 Mashinter pelasi kokonaisuudessaan Rockfordissa, jossa teki 69 pelissä 17 maalia ja 32 pistettä.


title: Brandon Mashinter

text: Mashinter aloitti myös kauden 2015–2016 Rockfordissa, jossa hänet valittiin joukkueen kapteeniksi. Marraskuussa hänet kuitenkin kutsuttiin NHL:n puolelle, jossa hän teki debyyttinsä Blackhawksin paidassa. 13. joulukuuta 2015 Mashinter iski uransa ensimmäisen NHL-maalin Chicagon ottaessa 4–0 -voiton Vancouver Canucksista.


title: Knight of Cups

text: Knight of Cups on vuonna 2015 ensi-iltansa saanut yhdysvaltalainen draamaelokuva, jonka on käsikirjoittanut ja ohjannut Terrence Malick.


title: Klara Johanson

text: Klara Johanson (6. lokakuuta 1875 Halmstad, Ruotsi  – 8. lokakuuta 1948 Tukholma, Ruotsi) oli ruotsalainen esseisti ja kirjallisuuskriitikko. Hän kirjoitti ja käänsi myös kirjailijanimellä "Huck Leber".


title: Klara Johanson

text: Vuonna 1907 herätti runsaasti keskustelua hänen julkaisemansa vasta kuolleen prostituoidun päiväkirja "Den undre världen: en livshistoria" (suom. "Anna Mathilda Cecilia Johannesdotter. Syvyydestä : muuan elämäntarina" Kustannusyhtiö Osmo, 1907). Carina Burman on kirjoittanut kirjasta Johansson-elämäkerrassaan, ja pohtii siinä sen autenttisuutta.


Cape Canaveral Air Force Station Launch Complex 12 (LC-12) oli rakettien laukaisukompleksi Cape Canaveral Air Force Stationissa Floridassa. Kompleksia käytettiin vuosina 1958–1967 Atlas-rakettien laukaisuihin.


title: Cape Canaveral Air Force Station Launch Complex 12

text: Alustan rakennustyöt käynnistyivät tammikuussa 1956 ja Yhdysvaltain ilmavoimat hyväksyi sen käyttöön seuraavan vuoden elokuussa. Rakentamiseen meni kaikkiaan noin 7,3 miljoonaa dollaria. Kompleksin ensimmäinen laukaisu tapahtui 10. tammikuuta 1958, kun siltä laukaistiin Atlas A -raketti. Saman vuoden joulukuussa laukaistiin ensimmäinen päivitetty Atlas C -raketti. LC-12:sta sattui 24. syyskuuta 1959 onnettomuus, jossa Atlas-raketti räjähti maassa tehdyn koekäytön yhteydessä. Alustalta tehtiin myös 26. syyskuuta 1959 ja 15. joulukuuta 1960 kaksi epäonnistunutta Pioneer-luotaimen laukaisuyritystä Atlas Able -raketilla. Alustalta laukaistiin viisi Atlas D -rakettia toukokuun 1960 ja tammikuun 1961 välisenä aikana. Näitä seurasivat NASAn Ranger- ja Mariner-ohjelmien Atlas Agena B ja -D -laukaisut. Alustalta tehtiin myös kaksi Atlas Antares II FIRE -laukaisua. Alustalta laukaistiin sen käyttöhistorian aikana kaikkiaan 37 Atlas-rakettia, jotka veivät Ranger-, Mariner- ja Pioneer-ohjelmien luotaimia, ATS-, OAO- ja OGO-satelliitteja, sekä projekti FIRE:n koehyötykuormia avaruuteen. Alusta deaktivoitiin lopullisesti 5. marraskuuta 1967 Atlas Able D -raketin ATS-3-satelliitin laukaisun jälkeen, joka jäi alustan viimeiseksi. LC-12:sta laukaisualustarakenteet purettiin noin yhdeksän vuotta myöhemmin joulukuussa 1976. Alustan betonibunkkeri purettiin syyskuussa 2009.


title: Vähäjärvi (Parkano)

text: Vähäjärvi on Pirkanmaalla Parkanossa Vahojärven kylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Vähäjärvi on osa Vahojärven-Aurejoen aluetta.


title: Vähäjärvi (Parkano)

text: Järven pituus on 850 metriä, leveys 800 metriä ja sen pinta-ala on 35 hehtaaria. Se sijaitsee välittömästi Vahojärven länsipuolella. Järvi on nykyään kaksialtainen, sillä Tampere-Seinäjoki-junarata ylittää sen länsipuolelle rakennetun penkereen päällä. Itäpuolinen allas on suurin, koska se on 550 metriä leveä. Keskellä allasta sijaitsee 150 metriä pitkä Tervasaari. Länsipuolinen allas on niemien ja pienen saaren takia epäyhtenäinen. Järveen laskee vain pari metsäojaa. Tärkein virtaus tulee Vahojärvestä kapean salmen kautta. Vesi poistuu Vähäjärvestä ensin rautatiepenkereiden välistä, missä on 40-metrinen aukko, ja sitten länsialtaan Tulilammen ja Raappiolahden kautta 550 metriä pitkään jokeen. Joessa on koski, missä syntyy parin metrin pudotus Hankalampeen mennessä. Rantaviivan pituus on 4,6 kilometriä. Järven ympäristössä sijaitsee neljä maatilaa ja rannoille on rakennettu kahdeksan vapaa-ajan asuntoa. Järven pohjoispuolella kulkee yhdystie 13289.


title: Vähäjärvi (Parkano)

text: Järven koillisrantaan ulottuu luonnonsuojelualue, joka jatkuu yhtenäisenä Vahojärven pohjoisrantaan saakka.


title: Vähäjärvi (Parkano)

text: Järven vedenlaatu on sama kuin Vahojärvellä pienellä viiveellä.


title: Vähäjärvi (Parkano)

text: Järvi kuuluu osana opastettua melontareittiä Aurejärvi–Petäjäjärvi–Vahojärvi–Ruojärvi–Leppäsjärvi–Kyrösjärvi.


title: Vähäjärvi (Parkano)

text: Salmenharjun niemen länsisivua on kaskettu viljelytarkoituksiin, ja pelloilta raivatut kivet löytyvät metsästä kaskiraunioina.


title: The Rolling Stones British Tour 1963

text: The Rolling Stones' British Tour 1963 oli The Rolling Stonesin ensimmäinen kiertue. Kiertue alkoi 29. lokakuuta ja päättyi 3. marraskuuta 1963. He esittivät kaksi show’ta joka päivä.


title: Hankalampi (Parkano)

text: Hankalampi on Pirkanmaalla Parkanossa Vahojärven kylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Hankalampi on osa Vahojärven-Aurejoen aluetta.


title: Hankalampi (Parkano)

text: Lammen pituus on 1,0 kilometriä, leveys 550 metriä ja sen pinta-ala on 29 hehtaaria. Se sijaitsee Ruojärven ja Vahojärven välissä. Lampi on yhteydessä Hankajärveen kapean salmen kautta, jolloin vedenpintojen korkeusero on vain 20 senttimetriä. Lampeen laskee Vähäjärvestä 550 metriä pitkä joki, jossa on pudotusta pari metriä. Se tuo suurimman osan Hankalammen läpi virtaavasta vedestä. Joki laskee Supakkoon, joka on erillinen lahti, ja sitten vesi virtaa pohjoispäässä olevan niemen ympäri ja päätyy Hankajärveen. Muu osa lammesta on sivussa veden virtauksesta. Kaakkoisosaan laskee metsäoja, joka tuo Haverin suunnalta ojitettujen soiden sekä Kaakkurilampi ja Haverinlammen vettä. Rantaviivan pituus on 3,6 kilometriä. Puolet rannoista ovat peltoa ja loput metsää. Järven ympärillä sijaitsee kaksi maatilaa ja kuusi vapaa-ajan asuntoa.


title: Hankalampi (Parkano)


title: Hankalampi (Parkano)

text: Lammen vedenlaatu seuraa Vahojärven vedenlaatua pienellä viiveellä.


title: Stegocephalia

text: Stegocephalia voi tarkoittaa:


title: Alcántaran silta

text: Alcántaran silta on Tajojoen ylittävä roomalainen silta Espanjassa. Se sijaitsee Alcántarassa Cáceresin maakunnassa lähellä Portugalin rajaa. Sillan suunnitteli arkkitehti Caius Julius Lacer, ja se rakennettiin vuosien 104 ja 106 välillä Trajanuksen keisarikaudella.


title: The Rolling Stones 1st British Tour 1964

text: The Rolling Stones’ 1964 1st British Tour oli The Rolling Stonesin kiertue. Kiertue alkoi 6. tammikuuta ja päättyi 27. tammikuuta 1964. He esittivät kaksi show’ta joka päivä.


title: Karl Gustaf Konrad Nyman

text: Karl Gustaf Konrad "Kalle" Nyman (tunnettu myös salanimillä Bernhard Back ja Eckstein, 12. marraskuuta 1882 Helsinki – 27. elokuuta 1937 Port Arthur, Ontario) oli suomalainen sortokausien aktivisti, joka tunnetaan parhaiten Verikoirat-salaseuran johtohahmona. Lisäksi hän oli mukana työväenliikkeen toiminnassa ja Nymania on kutsuttu myös anarkistiksi. Varsinaiselta ammatiltaan hän oli farmaseutti.


title: Karl Gustaf Konrad Nyman

text: Helsingissä syntyneen Nymanin vanhemmat olivat kelloseppä Karl Oskar Nyman ja Hanna Elisabeth Löfholm. Hän kirjoitti ylioppilaaksi yksityisestä Läroverket för gossar och flickor -oppikoulusta vuonna 1900 ja aloitti opinnot Polyteknillisessä opistossa, mistä hänet kuitenkin erotettiin. Tämän jälkeen Nyman työskenteli kolmen vuoden ajan apteekissa ja opiskellen samalla farmasiaa Helsingin yliopistossa. Passiivista vastarintaa harjoittaneeseen kagaaliin kuulunut Nyman toimi vuoden 1902 kutsuntalakkojen aikana puhujana Mäntsälän seudulla. Toimintansa vuoksi hän joutui pakenemaan viranomaisia Tornion kautta Pohjois-Ruotsiin, josta Nyman jatkoi Tukholmaan vuonna 1903. Pääkaupungissa hän tutustui ruotsalaiseen anarkistiin Hinke Bergegreniin, joka vaikutti tuolloin myös sosiaalidemokraattisessa työväenpuolueessa. Omaksuttuaan radikaaleja ajatuksia Bergegreniltä, Nyman palasi Malmön kautta Suomeen vuoden 1905 alussa. Hän lähti mukaan aktivistien sekä ruotsinkielisen Helsingfors Svenska Arbetarförening -työväenyhdistyksen toimintaan, työskennellen yhdistyksen julkaiseman "Arbetaren"-sanomalehden päätoimittajana vuodet 1905–1906. Nyman oli myös sosialidemokraattisen puolueen jäsen.


title: Karl Gustaf Konrad Nyman

text: Aktivistien toimeksiannosta 22-vuotias Nyman otti kevättalvella 1905 komentoonsa teini-ikäisistä koulupojista koostuneen ryhmän, jolle hän antoi nimeksi "Verikoirat". Terroristiryhmäksi luokiteltava Verikoirat syyllistyi saman vuoden aikana ainakin kolmeen, mahdollisesti jopa viiteen, poliittiseen murhaan eri puolilla Helsinkiä. Kohteiksi valikoitui sekä venäläisiä että suomalaisia poliiseja, mutta Nymanin johdolla ryhmä surmasi yhdessä työläisaktivistien kanssa myös 20-vuotiaan viilarin Arvo Virtasen, jota epäiltiin ilmiantajaksi. Verikoirien piti alun perin toteuttaa vain aktiivisen vastustuspuolueen sisäpiiriltä tehtäväkseen saamia iskuja. Lopulta olivat suunnittelemassa kuitenkin vain Nyman ja pari muuta innoikkainta poikaa, kun yhteydet eivät aktivistien salamyhkäisen ja hajautetun organisaation vuoksi toimineet. Lisäksi osa aktivistiliikkeen johtoa oli maanpaossa ulkomailla.


title: Karl Gustaf Konrad Nyman

text: Murhien ohella Verikoirat levitti aktivistien propagandalehtisiä sekä teki pommi-iskuja, joista tunnetuin on syyskuun alussa 1905 Eerikinkadun poliisiasemaa vastaan tehty attentaatti. Myöhemmin samana syksynä Nyman, hänen nuorempi veljensä K. E. Primus-Nyman, lukiopoika Arvi Nikolainen sekä runoilija Gunnar Björling matkustivat Karjalan kannakselle Koivistoon, jossa heidän tarkoituksensa oli murhata metsästysretkellä ollut keisari Nikolai II. Tämä oli kuitenkin jo palannut Pietariin, ennen kuin joukko pääsi perille.


title: Karl Gustaf Konrad Nyman

text: Syksyn 1905 suurlakon aikana Nyman kuului Helsingin suurlakkokomiteaan ja oli myös organisoimassa rautatieläisten lakkoa Viipurin ja Valkeasaaren välisellä radalla. Samalla hän toimi SDP:n puoluehallinnon toimeksiannosta puolueen ja venäläisten vallankumouksellisten välisenä yhteyshenkilönä yhdessä August Rissasen kanssa. Luomiensa kontaktien johdosta Nyman auttoi helmikuussa 1906 Venäjän valtionpankin Helsingin konttorin ryöstäneitä latvialaisia bolševikkeja pakenemaan Keravan kautta Tampereelle. Ryöstön ja pakomatkan yhteydessä joukkio surmasi viisi henkilöä. Nyman pidätettiin itse Hangon satamasta maaliskuun alussa, kun hän yritti paeta maasta. Nyman asetettiin syytteeseen Hämeenlinnassa tapahtuneesta dynamiittivarkaudesta sekä hieman myöhemmin pankkiryöstäjien avustamisesta. Toisen oikeudenistunnon jälkeen hänet laskettiin vapaaksi, eikä Nyman enää saapunut paikalle seuraavaan. Oikeudenkäynneistä "Arbetaren"-lehteen kirjoittanut Anton Caselius tuomittiin myöhemmin raastuvanoikeuden loukkaamisesta kahden ja puolen kuukauden vankeusrangaistukseen.


title: Karl Gustaf Konrad Nyman

text: Syyskuussa 1906 Nyman teki yhdessä helsinkiläisten työläisaktivistien kanssa murron Yhdyspankin Hakaniemen konttoriin, mutta saalis jäi pieneksi. Mukana oli myös tuolloin Suomessa vaikuttanut ”Unkarin poikana” tunnettu vallankumouksellinen, jonka todellinen henkilöllisyys ei ole selvinnyt. Laivalla Tukholmaan paennut viiden miehen joukko pidätettiin muutaman viikon kuluttua samasta asunnosta, jossa majaili myös ruotsalaisia anarkisteja. Pidätettyihin suomalaisiin kuului Nymanin lisäksi myös Helsingin punakaartin päällikkönä toiminut Kaarlo Luoto sekä yleisurheilijana tunnettu talonmies Mikko Ketelä. Miesten hallusta löytyi aseita ja räjähdysaineita, joita oli tarkoitus käyttää jonkin ruotsalaisen pankin ryöstämiseen. Saaliilla puolestaan piti rahoittaa vallankumouksellista toimintaa.


title: Karl Gustaf Konrad Nyman

text: Nyman sai myöhemmin Suomessa kolmen vuoden ja viiden kuukauden kuritushuonetuomion muun muassa osallisuudestaan Helsingin pankkiryöstöön. Vankilasta vapautumisensa jälkeen hän ei enää jatkanut poliittista toimintaansa, vaan muutti välittömästi Pohjois-Amerikkaan, missä Nyman työskenteli apteekkarina Kanadan Ontariossa. Hän oli myös mukana Scandinavian Socialist Federation of Canada -järjestössä.


title: Reijo Huttunen

text: Reijo Olavi Huttunen (6. joulukuuta 1943 Kuusankoski – 17. lokakuuta 2007 Luumäki) oli suomalainen kaupunginjohtaja. Hän toimi vuosina 1980–1989 Mäntän ja vuosina 1989–2007 Kuusankosken kaupunginjohtajana.


title: Reijo Huttunen

text: Reijo Huttusen vanhemmat olivat veturinkuljettaja Kauko Olavi Huttunen ja liikeapulainen Laina Orvokki Kelander ja puoliso vuodesta 1969 Hilkka Maria Rostedt. Huttunen tuli ylioppilaaksi 1963 ja valmistui merkonomiksi 1963 ja hallintotieteiden maisteriksi Tampereen yliopistosta vuonna 1969. Hän työskenteli Kuopion kaupungin tutkimus- ja suunnittelusihteerinä sekä kaupunkisuunnittelupäällikkönä 1971–1980, Joensuun kaupunginteatterin toimitusjohtaja hän oli 1969–1971.


title: Reijo Huttunen

text: Huttunen sai kaupunkineuvoksen arvonimen vuonna 2006. Hän kuoli pian eläkkeelle jäämisensä jälkeen sairauskohtaukseen kesämökillään Luumäellä.


title: Psycho House

text: Psycho III: Psycho House on suomentamaton Robert Blochin romaani vuodelta 1990. Se on jatkoa kirjoille Psyko ja Psyko II. Elokuva Psyko III ei kuitenkaan pohjaudu tähän kirjaan. Kuitenkin TV-sarja Bates Motel saattaa olla inspiroitu tästä kirjasta.


title: The Rolling Stones 2nd American Tour 1964

text: The Rolling Stones' 1964 2nd American Tour oli The Rolling Stonesin kiertue, jolla yhtye promotoi 12 X 5 albumia. Kiertue alkoi 30. lokakuuta ja päättyi 15. marraskuuta 1964.


title: Mikko Kunnas

text: Mikko Kunnas (s. 1962) on suomalainen Nokialla asuva animaatiotaiteilija, kirjailija ja kuvittaja. Hän on valmistunut visuaalisen kulttuurin maisteriksi Taideteollisesta korkeakoulusta.


title: Mikko Kunnas

text: Kunnas on tehnyt animaatioita televisioon, varsinkin Yle TV2 -kanavalla esitettävään "Pikku Kakkonen" -ohjelmaan. Hän on tehnyt muun muassa sarjat "Kansansatuja" (1984–1987), "Kalpeat kaverukset" (1991), "Joonas" (1991–1993), "Tallikärpänen Riku" (1992), "Kolme ässää" (1994–1998), "Mansikkala" (1999), "Koiramäki" (2004, 2007) ja "Albi Lumiukko" (2014–). Hän on tehnyt 1980-luvulta alkaen yli 150 yksittäistä lyhytanimaatiota. Lisäksi hän suunnitteli hahmot ja ohjasi animaatio-osuudet tietokoneanimaationa toteutettuun vuorovaikutteiseen lastenohjelmaan "Galilei ja kadonneet lelut" (1996–1997). Yle on myynyt joitain Kunnaksen sarjoja myös ulkomaille; esimerkiksi "Kolme Ässää" on myyty 16 maahan ja "Albi Lumiukko" noin 30 maahan. Kunnas oli myös yhtenä piirtäjänä elokuvassa "Eetu ja Konna" (2011).


title: Mikko Kunnas

text:
Kunnas on myös kuvittanut ja julkaissut itse lastenkirjoja, kuten "Noksu" -sarjan teokset. Kunnaksen kirjoja ovat muun muassa:
Mikko Kunnaksen Noksu-kirjojen perusteella on tehty 65-osainen kansainvälinen animaatiosarja, joka on käännetty englanniksi, ranskaksi ja espanjaksi. Sarja on kerännyt miljoonia katsojia mm. HooplaKid'sTV-kanavalla YouTubessa.


title: Mikko Kunnas

text: Mikko Kunnas on lastenkirjailija Mauri Kunnaksen veljenpoika.


title: Fritz Hochwälder

text: Fritz Hochwälder (28. toukokuuta 1911, Wien – 1986) oli itävaltalainen, Sveitsissä vuodesta 1938 asunut kirjailija Hänen näytelmistään maailmanmainetta toivat hänelle "Das heilige Experiment" (1941, suomeksi esitetty nimellä "Pyhä koe") ja "Der öffentliche Ankläger" (1948). Hochwälder oli katolilainen sosialisti, ja hänen historiallisten näytelmiensä aiheet liittyvät usein eettisiin ongelmiin, varsinkin uskonnollisten ja poliittisten motiivien välillä vallitsevaan ristiriitaan.


Pokémon-elokuva: Kyurem vs. Oikeuden Miekka () on viidestoista kokopitkä Pokémon-elokuva vuodelta 2012. Yhdysvalloissa se julkaistiin saman vuoden joulukuussa, ja Suomessa TV-ensi-ilta oli vuonna 2013. Elokuvan pääpokémonit ovat Kyurem ja Oikeuden miekat (Cobalion, Terrakion, Virizion ja Keldeo).


title: Pokémon-elokuva: Kyurem vs. Oikeuden Miekka

text: Tunnuslaulun esittävät suomenkielisessä versiossa Antti Matikainen ja Katja Aakkula. Lopputekstien aikana soivan laulun "Ne löytyy sisältäs" laulaa Amy Burgess.


title: Studio 303

text: Studio 303 Helsingin Malmilla sijaitseva Jarno ”Jabba” Patalan omistama musiikkistudio, joka perustettiin vuonna 1981. Se on Suomen vanhin pienstudio.


title: Studio 303

text: Studiolla ovat äänittäneet muun muassa Charon, Kärtsy Hatakka, Kauko Röyhkä, Kotiteollisuus, Lapinlahden Linnut ja Piirpauke.


title: Matti Reijonen

text: Matti Hermanni Reijonen (s. 3. marraskuuta 1946 Varkaus) oli diplomi-insinööri ja Varkauden kaupunginjohtaja vuosina 2001–2006. Tätä ennen hän toimi Varkauden apulaiskaupunginjohtajana vuodesta 1980. Reijonen kannatti Varkauden nimen kirjoitusasun muuttamista w:lliseksi (Warkaus), kun asiaa pohdittiin vuonna 1998.


title: Alberto Palacio

text: Alberto de Palacio y Elissague (24. tammikuuta 1856, Sare – 11. toukokuuta 1939, Getxo) oli espanjalainen insinööri ja arkkitehti. Hän oli niin sanotun ”rauta-arkkitehtuurin” kannattaja ja teki yhteistyötä myös Gustave Eiffelin kanssa. Kuuluisimpina töinään Palacio suunnitteli Madridiin paviljonkeja sekä Atochan rautatieaseman. Hän suunnitteli myös Vizcayan sillan, joka oli maailman ensimmäinen laatuaan.


title: Carl Magnus Dahlström

text: Carl Magnus Dahlström (25. marraskuuta 1805 Loviisa – 23. helmikuuta 1875 Turku) oli suomalainen kauppias, teollisuudenharjoittaja ja laivanvarustaja. Hän oli mukana perustamassa muun muassa Auran sokeritehdasta Turkuun ja Kymi Osakeyhtiön puuhiomoa ja paperitehdasta Kuusankoskelle.


title: Carl Magnus Dahlström

text: Loviisassa syntynyt ja varttunut Carl Magnus menetti Ruotsista Suomeen muuttaneen puutarhuri-isänsä 12 vuoden iässä. Poika sai aluksi työpaikan paikalliselta Nordmanin kauppiaalta, kunnes vuonna 1832 muutti Turkuun Abraham Kingelinin kauppahuoneen kirjanpitäjäksi. Yhdessä toisen loviisalaisen, Carl Gustaf Eschnerin kanssa Dahlström perusti 1836 vähittäistavarakaupan, joka siirtyi 1844 kokonaan hänelle. Dahlström avioitui Abraham Kingelinin tyttären kanssa ja sai appiukoltaan tukea liikeyhteyksiensä laajentamisessa Keski-Eurooppaan. Kingelinin kuoltua 1849 kauppahuone ajautui vaikeuksiin, ja vävypoika Dahlström otti myös sen hoitoonsa ja omistukseensa.


title: Carl Magnus Dahlström

text: Varmistaakseen kauppahuoneen vienti- ja tuontikuljetukset Dahlström ryhtyi myös laivanvarustajaksi. Hän meni myös osakkaaksi Åbo nya ångfartygsbolagiin ja perusti 1856 Auran höyrylaivayhtiön, jonka uusi alus Aura ajoi konevoimalla Turusta Tukholmaan 14 tunnissa. Vuonna 1861 yhtiöt yhdistettiin. Dahlström oli osakkaana myös vuonna 1874 perustetussa Turun konepajassa (Åbo mekaniska verkstads Ab), josta sittemmin kehittyi Ab Vulcan ja edelleen Crichton-Vulcan.


title: Carl Magnus Dahlström

text: Vuonna 1870 Dahlström luopui vuosikymmenien vähittäiskauppaurastaan keskittyäkseen omistuksiinsa eri teollisuuslaitoksissa. Näitä olivat Auran sokeritehdas, Littoisten verkatehdas, Akaan höyrysahayhtiö ja Kymi-yhtiön puunjalostustehtaat Kuusankoskella. Dahlström sai kauppaneuvoksen arvon 1859.


title: Carl Magnus Dahlström

text: Dahlström edusti Turkua porvarissäädyn jäsenenä valtiopäivillä 1863–1864 ja peri appensa Kingelinin paikan yhtenä kaupunginvanhimpana. Hän istui myös monissa muissa johto- ja lautakunnissa.


title: Carl Magnus Dahlström

text: Carl Magnus Dahlströmin työtä kauppahuoneen johtajina jatkoivat hänen poikansa Ernst ja Magnus Dahlström.


title: Mika Simola

text: Mika Simola (s. 24. elokuuta 1985) on suomalainen rata- ja maantiepyöräilijä. Hän edustaa Turun Urheiluliittoa.


title: Mika Simola

text: Simola sijoittui ratapyöräilyn MM-kilpailuissa Lontoossa 2016 kilometrin aika-ajossa 15:nneksi Suomen ennätys -ajalla 1.04,641. Aiempi Suomen ennätys oli Mika Hämäläisen vuonna 1993 ajama 1.04,900. Simolan aiempi oma ennätys oli 1.06,238.


title: Mika Simola

text: Simola on saavuttanut maantiepyöräilyssä maantieajon SM-pronssia 2012 ja 2013. Hän voitti alle 23-vuotiaiden maantieajon Suomen-mestaruuden 2007.


title: Krste Velkoski

text: Krste Velkoski (; s. 20. helmikuuta 1988 Vevčani) on makedonialainen jalkapalloilija, pelipaikaltaan hyökkääjä. Hän on edustanut FK Sarajevoa kesäkuusta 2017 lähtien.


title: Krste Velkoski

text: Hän aloitti uransa FK Rabotničkissa. Vuosina 2006–2008 hän pelasi tämän seuran ykkösjoukkueessa. Vuonna 2009 hän pelasi Metalurg Skopjessa. Maaliskuussa 2010 hän siirtyi Ceahlăul Piatra Neamțiin. Kesäkuussa 2010 hän teki kolmen vuoden sopimuksen Enosis Neon Paralimnissa kanssa. Tammikuussa 2011 hän teki kahden vuoden sopimuksen FK Rabotničkin kanssa. Tammikuussa 2014 hän teki kahden ja puolen vuoden sopimuksen FK Sarajevon kanssa. Maaliskuussa 2016 hän siirtyi Incheon Unitediin. Tammikuussa 2017 hän siirtyi Nakhon Ratchasima FC. Kesäkuussa 2017 hän palasi FK Sarajevoon.


title: Krste Velkoski

text: Hän teki debyyttinsä Makedonian maajoukkueessa 5. maaliskuuta 2014 Latviaa vastaan.


title: Cerklje na Gorenjskem

text: Cerklje na Gorenjskem on Slovenian kunta. Se sijaitsee historiallisella Kranjskan alueella. Kunnan väkiluku vuoden 2002 väestönlaskennassa oli 6 369.


title: HD 154672 b

text: HD 154672 b on eksoplaneetta joka kiertää vanhaa ja metallipitoista G-tyypin tähteä HD 154672 noin 210 valovuoden päässä Aurinkokunnasta, Alttarin tähdistön suunnalla. Sen löytämisestä ilmoitettiin julkisesti 5. syyskuuta 2008. Eksoplaneetta on tyypiltään jättiläisplaneetta, koska sen massa on vähintään viisinkertainen Jupiteriin verrattuna.


title: HD 154672 b

text: HD 154672 b kiertää emotähteään 0,597 AU:n etäisyydellä, ja sen kiertoaika on noin 164 vuorokautta. Eksoplaneetta on massaltaan poikkeuksellisen suuri, lähes 5 kertaa Jupiterin massainen ja yli 1500 kertaa maapallon massainen. HD 154672 b:n kiertoradan eksentrisyys on 0,61, eli rata on hyvin elliptinen. Tämän vuoksi planeetan lämpötila vaihtelee 300 K ja 600 K välillä. Mikäli nestemäistä vettä on planeetan kaasukehässä, se mahdollisesti muuttaa olomuotoaan nesteestä kaasuksi kun planeetta on eri pisteissä kiertoradallaan.


title: Enric Miralles

text: Enric Miralles Moya (25. helmikuuta 1955, Barcelona – 3. heinäkuuta 2000, Sant Feliu de Codines) oli espanjalainen arkkitehti. Miralles syntyi Barcelonassa vuonna 1955. Vuosina 1973–1983 hän teki yhteistyötä arkkitehtien Alberto Viaplana ja Helio Piñon kanssa. Vuonna 1985 hän aloitti oman uransa yhdessä Carme Pinosin kanssa. Vuodesta 1993 hän työskenteli Benedetta Tagliabuen kanssa.


title: Monteriggioni

text: Monteriggioni on kaupunki Italiassa Toscanan alueella olevassa Sienan maakunnassa. Se on rakennettu Montagnola Senesen alueen kukkuloille.


title: Monteriggioni

text: Kunta on tunnettu sienalaisten 1200-luvulla Via Francigenan pyhiinvaellusreittiä suojaamaan rakentamasta valloittamattomasta linnoituksesta. Sienalaiset taistelivat linnan omistuksesta useasti vuosisatojen saatossa firenzeläisiä vastaan.


title: Scream Queens

text: Scream Queens on yhdysvaltalainen kauhukomediasarja, jota esittää Fox. Sen ovat luoneet Ryan Murphy, Brad Falchuk ja Ian Brennan. Sarja kertoo yliopiston kampusta riivaavasta murhien sarjasta. Sarjassa näyttelevät muun muassa Emma Roberts, Jamie Lee Curtis, Lea Michele, Keke Palmer, Oliver Hudson, Abigail Breslin, Nick Jonas, Ariana Grande ja Skyler Samuels


title: Scream Queens

text: Ohjelman esitys alkoi Yhdysvalloissa 22. syyskuuta 2015. Sarjasta tehtiin myös toinen kausi, joka jäi sarjan viimeiseksi.


title: Scream Queens

text: Suomessa "Scream Queens" alkoi 17. maaliskuuta 2016.


title: Vorna (yhtye)

text: Vorna on vuonna 2008 perustettu pakanametallia soittava yhtye Pirkanmaalta, jonka musiikissa on viitteitä black- ja folk metalista. Yhtye ammentaa aiheita kappaleisiinsa muun muassa kansanperinteestä, ja sanoituksissa on vahvasti esillä luontoon ja myyttisyyteen liittyviä teemoja, kuten henkinen kamppailu ja Tuonela.


title: Vorna (yhtye)

text: Yhtye julkaisi esikoisalbuminsa "Ajastaika" vuonna 2013, ja kaksi vuotta myöhemmin toisen albuminsa "Ei valo minua seuraa". Ensimmäinen albumi herätti positiivisia reaktioita Suomen metallimusiikin kuuntelijoiden parissa. Kaksi vuotta myöhemmin julkaistun toisen albumin tiimoilta yhtye kiersi klubityyppisillä keikoilla Suomen lisäksi myös Saksassa ja Alankomaissa.


title: Sirkunjyvät

text: Sirkunjyvät ("Lappula") on lemmikkikasveihin kuuluva kasvisuku, jossa on yli 50 lajia.


title: Sirkunjyvät

text: Pohjoismaissa ja Suomessa kasvaa kolme luonnonvaraista sirkunjyvälajia: kalliosirkunjyvä, rikkasirkunjyvä ja kyläsirkunjyvä. Ne ovat yksi- tai kaksivuotisia karvaisia ruohoja, joiden kukinnot muistuttavat lemmikkejä. Sirkunjyvien hedelmysten särmissä on tukevia koukkukarvoja, jotka ovat ankkuripäisiä.Suomessa kalliosirkunjyvä on hyvin harvinainen, uhanalainen ja rauhoitettu kalliojyrkänteiden laji. Rikkasirkunjyvä ja kyläsirkunjyvä ovat Euroopasta levinneitä uustulokkaita.


title: Rusojuuret

text: Rusojuuret ("Lithospermum") on lemmikkikasveihin kuuluva kasvisuku, jossa on 77 lajia. Tieteellinen nimi (Litho-spermum, kivi-siemen) viittaa kasvien koviin hedelmyksiin. Suomenkielinen nimi rusojuuret viittaa peltorusojuuren punaiseksi värjäävään juureen.


title: Rusojuuret

text: Pohjoismaissa luonnonvaraisia rusojuuria ovat monivuotinen rohtorusojuuri ja yksi–monivuotinen peltorusojuuri. Suomessa ensimmäinen on harvinainen uustulokas. Jälkimmäinen on aiemmin peltojen rikkakasvina kasvanut muinaistulokas, joka kuuluu Suomen uhanalaisiin kasveihin.Rusojuuriin aiemmin luokiteltuja lajeja:


title: Housing Development Finance Corporation

text: Housing Development Finance Corporation Ltd (HDFC) on suuri intialainen holdingyhtiömuotoinen rahoitus- ja vakuutuskonserni. Sen keskeistä toimialaa on asuntolainoitus. Yhtiö palvelee yhteistyökumppaneineen 4 014 konttorissa ja 11 766 automaattiasemalla kaikkiaan 2 464 paikkakunnalla. Lisäksi ulkomaan toimipisteet Dubaissa, Lontoossa ja Singaporessa. Yhtiön kotipaikka on Mumbai.


title: Housing Development Finance Corporation

text: Yhtiön perustettiin vuonna 1977.


title: Housing Development Finance Corporation

text: Yhtiön osake noteerataan Intian Mumbain molemmissa pörsseissä (BSE ja NSE). Maaliskuun 2016 alussa Housing Development Finance Corporation oli markkina-arvoltaan (168 790,85 crorea Intian rupiaa) Intian yhdeksänneksi suurin julkisesti noteerattu yhtiö.


title: Nunnat (kasvisuku)

text: Nunnat ("Nonea") on lemmikkikasveihin kuuluva kasvisuku, jossa on 20 lajia.


title: Nunnat (kasvisuku)

text: Pohjoismaissa esiintyy tulokkaana kaksi nunnalajia: rusonunna ja kirjonunna. Ne ovat yksi–monivuotisia tiheäkarvaisia ruohoja, joilla violettiteriölliset suppilomaiset kukat.


title: Sarah Tait

text: Sarah Outhwaite-Tait (23. tammikuuta 1983 Perth – 3. maaliskuuta 2016 Melbourne) oli australialainen soutaja, olympiamitalisti ja maailmanmestari.


title: Sarah Tait

text: Tait kilpaili kolmissa kesäolympialaisissa. Ateenassa 2004 ja Pekingissä 2008 hän kuului Australian kahdeksikkojoukkueeseen, joka sijoittui kummallakin kerralla kuudenneksi. Lontoossa 2012 Tait kilpaili kaksikoissa parinaan Kate Hornsey. He hävisivät loppukilpailussa vain emäntämaan kaksikolle ja sijoittuivat hopealle. Tait voitti urallaan myös MM-mitaleja.


title: Sarah Tait

text: Taitilla diagnosoitiin kohdunkaulan syöpä tämän toisen lapsen syntymän jälkeen. Hän lopetti kilpauransa helmikuussa 2014. Tait kuoli Melbournessa 33-vuotiaana 3. maaliskuuta 2016


title: Keltalemmikit

text: Keltalemmikit ("Amsinckia") on lemmikkikasveihin kuuluva kasvisuku, jossa on 14 lajia.


title: Keltalemmikit

text: Pohjoismaissa, samoin Suomessa, on tavattu harvinaisena tulokkaana Pohjois-Amerikasta levinneitä lajeja rikkakeltalemmikkiä ja piennarkeltalemmikkiä. Ne ovat yksivuotisia, keltakukkaisia, karheakarvaisia ruohoja.


title: Maja Benedičič

text: Maja Benedičič (27. tammikuuta 1982 Kranj, Slovenian ST, Jugoslavia) on slovenialainen, uransa lopettanut maastohiihtäjä.


title: Maja Benedičič

text: Benedičičin kilpaili vuoden 2006 talviolympialaisissa. Hän osallistui maastohiihdossa kolmelle matkalla ja oli osa Slovenian sprinttijoukkuetta. Hän oli naisten takaa-ajokilpailun 39:s ja 10 kilometrillä 65:s. Hän keskeytti 30 kilometrin kilpailun. Sprinttijoukkue oli kilpailunsa 14:s.


title: Maja Benedičič

text: Maastohiihdon maailmancupissa Benedičič osallistui yhteensä 36:een osakilpailuu, parhaana henkilökohtaisena sijoituksena ollen 33:s sija kaudella 2005–2006 Saksan Oberstdorfissa kilpailussa sprintissä.


title: Hannes Löhr

text: Johannes ”Hannes” Löhr (5. heinäkuuta 1942 – 29. helmikuuta 2016 Köln) oli saksalainen jalkapalloilija ja jalkapallovalmentaja.


title: Hannes Löhr

text: Pelaajaurallaan pitkään 1. FC Kölniä edustanut Löhr voitti kaudella 1967–1968 Bundesliigan maalikuninkuuden. Hän edusti myös Saksan miesten maajoukkuetta, joka voitti MM-pronssia Meksikossa 1970. Vuoden 1972 EM-kultajoukkueessa hän oli mukana mutta ei saanut peliaikaa. Valmentajana Löhr johdatti Saksan alle 21-vuotiaiden maajoukkueen olympiapronssille Soulissa 1988. Löhr kuoli 73-vuotiaana Kölnissä 29. helmikuuta 2016.


title: Silmikit

text: Silmikit ("Eritrichium") on lemmikkikasveihin kuuluva kasvisuku, jossa on 70 lajia. Suuri osa silmikkilajeista esiintyy Aasiassa, etenkin Kiinassa (39 kpl), mutta myös Euroopassa ja Pohjois-Amerikassa on joitain lajeja. Esimerkiksi laji "Eritrichium nanum" esiintyy Euroopassa Alpeilla ja Pohjois-Amerikassa Kalliovuorilla. Se on laajalle Maan pohjoisosan vuoristoihin levinnyt patjakasvi. Yhtä silmikkilajia, tunturisilmikkiä eli tunturilemmikkiä, esiintyy Fennoskandiassa, Kuolan niemimaan Kalastajasaarennossa.


title: Telluuria

text: Telluuria () on Vladimir Sorokinin dystooppinen romaani , joka julkaistiin Venäjällä vuonna 2013. Sorokinin aiempien romaanien tavoin "Telluuria" on herättänyt ympärillään kuohuntaa, ja teos on saanut Suomessakin paljon huomiota. Syksyllä 2015 Sorokin vieraili kertomassa tuoreesta romaanistaan Helsingin Мetsätalolla, jossa häntä haastatteli kirjailijan teoksia ruotsintanut yliopistonlehtori Ben Hellman.


title: Telluuria

text: Teoksena kielellä ja intertekstuaalisuudella ilotteleva "Telluuria" sijoittuu surrealismin ja groteskin fantasian alueelle. Sorokin toteaakin, että Venäjän nykytodellisuuden kuvaaminen realistisen romaanin kielellä on mahdotonta, sillä nykytodellisuus on Venäjällä äärimmäisen groteski. Olennaisen nykyhetkestä tavoittaa kirjailijan mielestä paremmin peilaamalla sitä menneisyyteen tai tulevaisuuteen.


title: Telluuria

text: "Telluuria" on kirjava futuristinen kuvaus 21. vuosisadan jälkipuoliskon Venäjästä, joka on kristittyjen ja islamistien välisten sotien runtelemana hajonnut lukuisiksi itsenäisiksi valtioiksi. Romaanin kuvaama maailma on pirstaleinen, ja pikkuvaltioiden hallitusmuodot ovat kaikkea Stalinin Neuvostoliiton ja tsaarinaikaisen Venäjän väliltä. "Telluuria" jakautuu 50 lyhyeen, itsenäiseen lukuun, joiden tyylit vaihtelevat huomattavasti. Osa luvuista muistuttaa vanhoja kansansatuja opetuksineen, osa puolestaan vie lukijan lennokkaan toimintajännärin sykkeeseen, eroottisen novellin pariin tai tieteisromaanin hämmentävään maailmaan.


title: Telluuria

text: Puhujat, kokijat ja toimijat vaihtelevat kirjan sivuilla yhtä tiiviisti kuin aika ja paikkakin, ja luku luvulta "Telluuria" maalaa hengästyttävällä tavalla kuvaa tulevaisuuden pirstoutuneesta, kummallisesta maailmasta. Kirjan sivuilla seikkailevat hallitsijoiden, tehdastyöläisten ja sotilaiden lisäksi geenimuunnellut eläinihmiset, jättiläiset ja pikkuihmiset. Sorokin leikittelee teoksessaan taidokkaasti myös eri murteilla, lauserakenteilla, oikeinkirjoituksella ja välimerkeillä, jotka puuttuvat joistakin luvuista kokonaan. Lisämaustetta kirjalliseen karnevaaliin tuovat aika ajoin yllättävissäkin käänteissä ilmaantuvat tieteisfiktion elementit, kuten taistelurobotit, hologrammit, toinen toistaan kummallisemmat futuristiset kulkuvälineet sekä jonkinlaista nykyajan älylaitetta muistuttavat, mutta toiminnoiltaan paljon kehittyneemmät "älyrit".


title: Telluuria

text: Vaikka kirjan 50 lukua eivät muodosta juonellisesti yhteistä kokonaisuutta, löytyy jokaisesta luvusta yhdistävä tekijä: Altain vuoristosta louhittava telluuri-niminen huume, jonka ympärille tapahtumat ja ihmiskohtalot kietoutuvat. Kulkiessaan mukana läpi teoksen telluuri toimii samalla ikään kuin liimana, joka kiinnittää muuten toisistaan irtonaiset luvut yhtenäiseksi kokonaisuudeksi.


title: Telluuria

text: Telluuri on huume, joka isketään naulana aivoihin. Aine aiheuttaa käyttäjässään euforisia tuntemuksia ja "avaa maailman": sen avulla käyttäjä saavuttaa syvimmät, harkituimmat haaveensa. Siinä missä elämä ilman telluuria on kuin ”kivisessä kirstussa elämistä”, telluuritrippiä kuvaillaan vapaudeksi ja yksinkertaiseksi totuudeksi, jossa ei ole aikaa – vain paikka ja haaveiden jano. Huolimatta autuudesta, johon telluuri nauttijansa nostattaa, se on käyttäjälleen myös armoton: koukuttaa, orjuuttaa ja pahimmassa tapauksessa vie jopa hengen. Riskeistä, kalliista hinnasta ja vaikeasta saatavuudesta huolimatta huumetta kuitenkin käyttävät – tai ainakin halajavat – kaikki lääkäreistä ritareihin ja lapsista vanhuksiin.


title: Telluuria

text: Romaanissa telluurin käyttötarkoitukset ovat yhtä moninaiset kuin käyttäjänsäkin. Yksi lähtee telluurin voimalla tapaamaan Jeesusta, toisen viimeinen telluurille uskottu toive on jälleennäkeminen kuolleen rakastetun kanssa ja kolmas nauttii telluuria muistaakseen unohdetun. Telluuria käytetään myös sotahengen nostattamiseen, lahjontaan ja kaupankäyntiin.


title: Telluuria

text: Telluurinaulan iskee päähän työhönsä erikoistunut puuseppä, jolla on selkeä ammatinkuva. Kokeneilla puusepillä on oma henkilökohtainen tyylinsä suorittaa työ, ja osalla heistä jopa erityiset, persoonaa ja työotetta heijastelevat työvälineet. Telluurin käyttöön liittyy myös tiettyjä sääntöjä: ikäraja huumeen käytölle on 17 ikävuotta, eikä naulan asentava puuseppä saa koskaan olla tietoinen asiakkaansa motiiveista. Sääntöjä on kuitenkin mahdollista kiertää, sillä asennuksen saa halvemmalla puoskarimaiselta niittaajalta "–" joskin niittaajan työn laatu on heikompi ja kohtalokkaan virheen riski suurempi.


title: Telluuria

text: Kaikessa satumaisuudessaan telluuri on kuitenkin pakeneva unelma. Muut eivät tiedä, mitä telluurin käyttäjät näkevät tai kokevat – heidät on tuomittu jäämään sivustakatsojiksi repaleiseen, sekasortoiseen maailmaan. Saman kohtalon jakaa myös "Telluurian" lukija.


title: Telluuria

text: Lyhyistä välähdyksistä koostuvan "Telluurian" dystopian ytimessä on hyytävä viesti siitä, ettei tulevaisuuden maailmassa tule olemaan yhtenäistä todellisuutta. Ihmiset ovat vieraantuneet toisistaan ja sekasortoisesta todellisuudesta, jossa harva asia on enää pysyvä. Telluuri tarjoaa sitä, mitä maailmasta puuttuu: suuntaa, tarkoitusta ja utopiaa, pakokeinoa raskaaksi käyneestä todellisuudesta. Hypoteettisen tulevaisuudenkuvauksen lisäksi "Telluuriasta" voi tunnistaa myös muita dystopialle ominaisia teemoja ja piirteitä:


title: Telluuria

text: Yksityisyyden rajoittaminen. Ihmisten liikkumista eri valtioiden välillä valvotaan tarkasti. Rajanylityksen yhteydessä peritään maksuja ja penätään tarkkoja syitä liikkumiselle.


title: Telluuria

text: Materian palvominen. Telluuri-huumetta palvotaan välillä niin, ettei millään muulla tunnu olevan väliä. Käyttäjänsä paratiisiin vievien naulojen takia otetaan suuria riskejä, uhmataan kuolemaa ja ollaan valmiita tuhoamaan niin ihmissuhteet kuin omat kasvotkin.


title: Telluuria

text: Ihmisen välinpitämättömyys ja vallanhalu. Taistelussa telluurista heikommat jäävät jalkoihin eikä tarpeeksi ole koskaan tarpeeksi.


title: Telluuria

text: Väkivalta. Venäjän ja Euroopan yllä leijuu sotaisa ilmapiiri, ja taistelut, raiskaukset sekä muu väkivalta ovat romaanissa jatkuvasti läsnä.


title: Telluuria

text: Teknologian riistäytyminen ihmisen hallinnasta. "Telluuriassa" ihmiset taistelevat muun muassa järjestelmällisesti kauppatavaraa varastavia robotteja vastaan. "Älyrit" ovat itsenäisiä, älykkäitä ja muuntautumiskykyisiä elektronisia laitteita, jotka muistuttavat keskustellessaan ja omistajiltaan karkaillessaan pikemminkin eläviä olentoja.


title: Telluuria

text: Johtajan palvominen jumalana. "Telluurian" sivuilla tavataan useampikin alamaisiaan mielivaltaisesti ja toisinaan myös pelolla hallitseva johtaja, joka kuitenkin nauttii alamaistensa sokeaa palvontaa.


title: Telluuria

text: "Telluuriaa" on eri medioissa luonnehdittu muun muassa hurjaksi, hauskaksi tulevaisuudenkuvaukseksi sekä yhdeksi vuoden erikoisimmista teoksista. Venäjällä Telluuria oli ennakkosuosikki Bolšaja Kniga (suom. Suuri Kirja) -kirjallisuuspalkinnon ehdokkaista, mutta sijoittui lopulta toiselle sijalle .


title: Rudolf Cvetko

text: Rudolf Cvetko (17. marraskuuta 1880 Senožeče, Itävalta-Unkari – 15. joulukuuta 1977 Ljubljana, Slovenian ST, Jugoslavia) oli slovenialainen miekkailija.


title: Rudolf Cvetko

text: Cvetko oli historian ensimmäinen olympialaisissa kilpaillut sloveeni. Hän oli osa Itävallan miekkailujoukkuetta vuoden 1912 Tukholman olympialaisissa. Cvetko osallistui henkilökohtaiseen florettikilpailuun, jääden kuitenkin jo ensimmäiselle kierroksella. Hän osallistui säilän joukkuekilpailuun, voittaen hopeaa. Hän oli näin ensimmäinen olympiamitalin voittanut sloveeni.


title: Rudolf Cvetko

text: Cvetko palveli ensimmäisessä maailmansodassa keskusvaltojen puolella Itävalta-Unkarin armeijassa. Hän sai palveluksestaan pronssisen ansiomerkin, jääden armeijasta eläkkeelle vuonna 1926.


title: Rudolf Cvetko

text: Vuonna 2012, 100-vuotta Cvetkon mitalista, Slovenian valtio juhlisti hänen olympiamitalia julkaisemalla hänen kunniakseen kolmen euron arvoisen juhlarahan. Kolikkoon on kirjattu Cvetkon nimi sekä sloveeniksi ”1912 PRVA OLIMPIJSKA MEDALJA” ().


title: Daily fantasy sports

text: Daily Fantasy Sports (DFS) on fantasiaurheilun ja manageripelaamisen alamuoto. Perinteisesti fantasialiigoissa pelaajat kilpailevat toisiaan vastaan kokoamalla joukkueita tietyn lajin tai sarjan urheilijoista ja keräävät pisteitä oikeiden ottelussa tapahtuvien suoritusten mukaan. Daily Fantasy Sports on nopeutettu päivittäinen tai viikoittainen versio tästä konseptista verrattuna yleisiin koko kauden kestäviin turnauksiin. Suurimpia eroja on myös se, että DFS-turnauksiin pelaaja osallistuu maksamalla osallistumismaksun ja kierroksen päätteeksi parhaiten menestyneet managerit voittavat yhteisestä potista oikeaa rahaa ennalta määritetyn voitonjaon mukaan. Pieni osa rahapoolista menee järjestäjälle rake-maksuna, kuten pokerissa. Daily Fantasy Sportsia onkin luonnehdittu vedonlyönnin, pokerin ja klassisten manageripelien yhdistelmäksi.


Cape Canaveral Air Force Station Launch Complex 11 (LC-11) oli rakettien laukaisukompleksi Cape Canaveral Air Force Stationissa Floridassa. Kompleksia käytettiin vuosina 1958–1964 Atlas-rakettien laukaisuihin.


title: Cape Canaveral Air Force Station Launch Complex 11

text: Kompleksin rakennustyöt alkoivat elokuussa 1956, ja Yhdysvaltain ilmavoimat hyväksyi sen käyttöön seuraavan vuoden helmikuussa. Rakennustöihin kului 4,4 miljoonaa dollaria. Alustan esimmäinen laukaisu tapahtui 6. heinäkuuta 1958, kun siltä laukaistiin Atlas B -raketti. Saman vuoden joulukuussa alustalta laukaistiin Atlas B -raketilla ensimmäinen tietoliikennesatelliitti SCORE, jota käytettiin Yhdysvaltain silloisen presidentin, Eisenhowerin, joulutervehdyksen lähettämiseen eri puolille maailmaa. Alustalta laukaistiin tämän jälkeen Atlas-raketin paranneltuja D, E ja F-versioita. Viimeiset alustalta tehdyt laukaisut kuuluivat ABRES-ohjelmaan, jossa kehitettiin ballististen ohjusten paluuosia. Alustan viimeinen laukaisu tapahtui 1. huhtikuuta 1964.


text: Kompleksin purkutyöt käynnistyivät kesäkuussa 1967, kun sen alustarakenteet ja laukaisutorni myytiin romuksi. Betonibunkkeri purettiin huhtikuussa 2013.


title: Antelope (1546)

text: Antelope oli Englannin kuninkaallisen laivaston vuonna 1546 vesille laskettu 44-tykkinen kaljuuna. Se rakennettiin olemassaolonsa aikana kolmasti uudelleen vuosina 1558, 1581 ja 1618. Siten se esiintyy erilaisena aina Henrik VIII:n hallituskaudelta Englannin sisällissotaan. Sen uran merkittävin tapahtuma oli Espanjan voittamattoman Armadan lyöminen vuonna 1588.


title: Antelope (1546)

text: Alus laskettiin vesille 1546 ja sillä oli sisaralus "Hart", joka poistui alusluetteloista 1568. Alus oli alun perin nelimastoinen.


title: Antelope (1546)

text: Kuninkaallisen vuoden 1547 varusluettelon mukaan aluksella oli 170 hengen miehistö sekä 30 tykkimiestä. Sen aseistuksena oli pronssinen puolikanuuna, kolme pronssista kulveriinia, neljä valurautaista puolikulveriinia sekä lukuisa joukko pienempiä tykkejä. 5. tammikuuta 1548 alusluetteloon se oli merkitty 300-tonniseksi kaljuunaksi, jonka valmistusvuodeksi oli merkitty 1546 ja miehistöksi 200. Tuolloin aseistuksena oli neljä pronssitykkiä ja 40 rautaista tykkiä.


title: Antelope (1546)

text: Alus otettiin palvelukseen vuoden 1558 uudelleen rakentamisen jälkeen vuonna 1559–1560 Skotlannin rannikolle päällikkönään William Southwick. Alus rakennettiin uudelleen 1577–1581 ja se modernisoitiin Deptfordissa 1585–1586. Vuonna 1588 aluksen päällikkönä oli Sir Martin Frobisher, joka oli tehtävässä toukokuuhun asti. Tämän jälkeen päällikkönä oli Sir Henry Palmer elokuuhun ja edelleen John Wynter. Vuonna 1597 aluksen päällikkönä oli Sir John Gilbert, jonka korvasi Sir Thomas Vavasour Azoreille tehtävää retkeä varten. Vuonna 1599 aluksen päällikkönä oli Sir Robert Mansell ja se oli sijoitettuna Irlantiin. Vuodet 1601–1602 alus oli Kanaalissa päällikkönään Jeremy Turner. Alus rakennettiin uudelleen 1618.


title: Lotte Verbeek

text: Lotte Verbeek (s. 24. kesäkuuta 1982 Venlo, Alankomaat), on alankomaalainen näyttelijä, tanssija ja malli. Hänet tunnetaan muun muassa roolistaan Giulia Farnesena televisiosarjassa "Borgiat, maan ja taivaan valtiaat" ja Ana Jarviksena televisiosarjassa "Agent Carter".


title: Jo Jung-suk

text: Jo Jung-suk (, s. 26. joulukuuta 1980 Seoul, Korean tasavalta) on korealainen näyttelijä.


title: Ryu Jun-yeol

text: Ryu Jun-yeol (, s. 25. syyskuuta 1986 Suwon, Korean tasavalta) on korealainen näyttelijä.


title: Ympäristöteollisuus ja -palvelut YTP

text: Ympäristöteollisuus ja -palvelut YTP ry (ruots. Miljöindustrin och -tjänster YTP rf, engl. Finnish Environmental Industries YTP) on Suomessa toimivien vastuullisten ympäristöalan yritysten toimialajärjestö, joka ajaa yritysmyönteistä toimintaympäristöä, toimialan arvostuksen nostamista sekä luonnonvarojen kestävää hyödyntämistä.


title: Ympäristöteollisuus ja -palvelut YTP

text: YTP:n jäsenet tarjoavat palveluja jätteiden ja sivuvirtojen käsittelyyn ja hyödyntämiseen, ympäristöhuollon palveluja ja logistisia ratkaisuja, purkupalveluita ja pilaantuneiden maiden käsittelyä, ympäristöhuollon laitteita ja tarvikkeita sekä ympäristöalan konsultointia. Ympäristöteollisuus ja -palvelut YTP ry on Kemianteollisuus ry:n sekä Elinkeinoelämän keskusliiton (EK) jäsenjärjestö. Sen toimisto sijaitsee Helsingissä osoitteessa Eteläranta 10.


title: Ympäristöteollisuus ja -palvelut YTP

text: YTP yhdistyi vuodenvaihteessa 2013–2014 Ympäristöyritysten liitto ry:n (YYL) kanssa, mutta liiton nimi säilyi ennallaan.


title: Ympäristöteollisuus ja -palvelut YTP

text: Ympäristöteollisuus ja -palvelut YTP ry:n tehtävänä on edistää jäsenten toimintaedellytyksiä jätehuollon ja kierrätyksen toimialalla, edistää jäsenten välistä yhteistoimintaa sekä edustaa jäseniään ja valvoa elinkeinopoliittisia etuja.


title: Ympäristöteollisuus ja -palvelut YTP

text: Liiton toiminnan painopisteitä ovat jätealan lainsäädäntöön ja muuhun sääntelyyn vaikuttaminen, alaa koskevien elinkeinoelämän kantojen koordinointi, osallistuminen julkiseen keskusteluun sekä alan koulutukseen ja tutkimukseen vaikuttaminen.


title: Ympäristöteollisuus ja -palvelut YTP

text: Yhdistyksen hallituksen puheenjohtajana toimii Lassila & Tikanoja Oyj:n yhteiskuntasuhdejohtaja Jorma Mikkonen ja varapuheenjohtajana yhteiskuntasuhteiden johtaja Risto Pohjanpalo Kuusakoski Oy:stä.


title: Jää murtuu

text: Jää murtuu on suomalainen jäänmurtajaaiheinen dokumentti vuodelta 1964.


title: Kaakkurilampi (Ikaalinen, Housulampi)

text: Kaakkurilampi on Pirkanmaalla Ikaalisissa sen pohjoisrajalla sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Kaakkurilampi on osa Vahojärven-Aurejoen aluetta.


title: Kaakkurilampi (Ikaalinen, Housulampi)

text: Lammen pituus on 250 metriä, leveys 150 metriä ja sen pinta-ala on 2,0 hehtaaria. Se sijaitsee erämaassa noin kolme kilometriä Vahojärvestä lounaaseen, missä kangasmaasto on avokallioiden ja pienet ojitettujen soiden täplittämää. Ympäröivältä suolta laskee kaksi suo-ojaa lampeen ja kolmas kaivettu oja toimii lammen laskuojana. Laskuoja kulkee aluksi koilliseen Kirstinkorpeen ja kääntyy hiekkakuoppien kohdalta pohjoiseen ja laskee sitten puolentoista kilometrin jäkeen pieneen Haverinlampeen. Haverinlammen laskuoja jatkaa eteenpäin ja laskee parin kilometrin jälkeen Hankalampeen. Rantaviivan pituus on 600 metriä ja se on suota ja pohjoisranalla avosuota. Lampi on autio ekä sinne johta teitä tai polkuja. Lammen lähelle pääsee Vahojärven kylältä tulevalta tieltä. Ikaalisten ja Parkanon välinen raja kulkee ohitse 600 metriä pohjoisempana.


title: Kilpa-ajoissa

text: Kilpa-ajoissa on suomalainen autourheiluaiheinen dokumentti vuodelta 1970. Dokumentti kertoo yhdestä päivästä Keimolan moottoriradalla kesällä 1969.


title: Ali Sabiehin alue

text: Ali Sabiehin alue on hallintoalue Djiboutin kaakkoisosassa Somalian ja Etiopian vastaisella rajalla. Alueen väkiluku vuoden 2009 väestönlaskennassa oli 86 949.


title: Mahaveer Raghunathan

text: Mahaveer Raghunathan (s. 17. marraskuuta 1998 Chennai) on intialainen autourheilija, joka kilpaili kaudella 2016 GP3-sarjassa suomalaisen Koiranen GP -tallin riveissä Espanjan kilpailuissa saavuttamatta pisteitä.


title: Mahaveer Raghunathan

text: Raghunathanin ensimmäinen formulaluokka oli MRF Challenge, jossa hän kilpaili vuodet 2013–2015. Vuonna 2015 hän kilpaili muun muassa Formula Renault Alps -sarjassa ja Euroopan Formula 3 -mestaruussarjassa.


title: Reimer–Tiemann-reaktio

text: Reimer–Tiemann-reaktio on kemiallinen reaktio, jossa fenolijohdannainen tai eräät typpeä sisältävät heterosykliset yhdisteet reagoivat emäksisissä olosuhteissa kloroformin kanssa muodostaen tuotteena aromaattisen aldehydin. Reaktion raportoivat ensimmäisen kerran saksalaiset Karl Reimer ja Ferdinand Tiemann vuonna 1876 ja se on nimetty heidän mukaansa.


title: Reimer–Tiemann-reaktio

text: Reimer–Tiemann-reaktio on tyypiltään elektrofiilinen aromaattinen substituutio. Nukleofiileinä reaktiossa toimivat fenolit ja eräät heterosykliset yhdisteet kuten indolit ja pyrrolit. Nämä voivat kuitenkin reagoida samoissa reaktio-olosuhteissa myös Ciamician–Dennstedt-toisiintumisella klooripyrimidiineiksi. Elektrofiilina reaktiossa toimii halokarbeeni, tyypillisesti joko dikloorikarbeeni, dibromikarbeeni tai dijodikarbeeni. Karbeeni muodostuu vahvasti emäksisissä olosuhteissa esimerkiksi natriumhydroksidin vaikutuksesta kloroformista, bromoformista, jodoformista tai trikloorietikkahaposta. Elektrofiilinen dihalokarbeeni reagoi fenolijohdannaisen kanssa pääasiassa o-asemaan tai mikäli molemmissa o-asemassa on substituentti, tapahtuu reaktio p-asemaan. Reaktiossa muodostuu välivaiheena bentsaalikloridijohdannainen, joka hydrolysoituu happamissa olosuhteissa aldehydiryhmäksi muodostaen aromaattisen hydroksialdehydin. Reimer–Tiemann-reaktio tapahtuu heikommin, mikäli fenolissa on elektroneja puoleensa vetäviä substituentteja. Reaktio on hyvin eksoterminen, ja sen huonona puolena ovat yleensä suhteellisen huonot saannot sekä sivutuotteena muodostuvat huomattavat natriumkloridimäärät.


title: Walter Hasenclever

text: Walter Hasenclever (1890–1940) oli saksalainen, lyriikkaa ja ekspressionistisia näytelmiä kirjoittanut kirjailija, vasemmistolainen pasifisti. Hasenclever oli yksi lyyrikoista, joiden lyriikassa ekspressionismi saavutti huippunsa lyriikan osalta. Tämä tapahtui vuoden 1912 tienoilla. Hasencleverin tyyli ainakin hänen näytelmiensä osalta ilmentää ekspressionistista dynaamisuutta; hänen näytelmissään esiintyy paljon äärimmäisen lyhyitä ja iskeviä vuorosanoja. Niistä merkittävästi herätti huomiota jo vuodelta 1914 oleva "Der Sohn", mutta parhaiksi katsotaan näytelmät "Antigone" (1917) ja "Die Menschen" (1918). Muita ovat "Jenseits" (1920) ja "Gobseck" (1921), joka on esitetty myös suomeksi. Hän kirjoitti myös arvostettuja komedioita: "Ein besserer Herr" (1927, suomeksi esitetty nimellä "Parempi herra"), "Ehen werden im Himmel geschlossen" (1928, suomeksi nimellä "Avioliitot solmitaan taivaassa"), "Napoleon greift ein" (1930, suomeksi "Napoleon astuu esiin") ja "Münchausen" (1947). Hän kuoli emigranttina.


title: Johann Peter Hasenclever

text: Johann Peter Hasenclever (1810–1853) oli saksalainen taidemaalari, joka maalasi Düsseldorfissa biedermeieria edustaen humoristis-satiirisia laatukuvamaalauksia. Hasenclever esitti pikkuporvarityyppejä niin maalauksellisesti kuin tehokkain valovaikutuksinkin. Friedrich Wilhelm von Schadow opetti häntä.


title: Kukkaroinen (Parkano)

text: Kukkaroinen on Pirkanmaalla Parkanossa Aurekoskella ja Ylöjärvellä Länsi-Aureella sijaitseva järvi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Kukkaroinen on osa Vahojärven-Aurejoen aluetta.


title: Kukkaroinen (Parkano)

text: Järven pituus on 650 metriä, leveys 250 metriä ja sen pinta-ala on 7,1 hehtaaria. Se sijaitsee Aurejoessa Ylisen Aurekosken ja Alisen Aurekosken välissä. Järvi on kaksialtainen. Kukkaroiskeksi kutsutaan suurempaa allasta ja Mustalammeksi pienempää allasta ja näitä erottaa alle 20 metrinen salmi ja virtapaikka. Aurejoki laskee Aurejärvestä ja virtaa kahden joenlaajennuksen Käärmelammin ja Saunalammin kautta Yliselle Aurekoskelle. Pääosa Kukkaroisen läpi virtaavasta vedestä tulee tätä reittiä. Tämä lisäksi kaakosta laskee lyhyt metsäoja. Laskujoki alkaa Alisesta Aurekoskesta ja virtaa 250 metriä alas Petäjäjärveen. Rantaviivan pituus on 1,8 kilometriä. Kukkaroinen on pääasiassa metsärantainen, vaikka pohjoisessa rantaan ulottuu Aurekosken Jalostetehtaan teollisuusalueen pihamaa. Rantaviivan pituus on 1,8 kilometriä. Rannoille on rakennettu kymmenen vapaa-ajan asuntoa ja lähistöllä on myös kolme kiinteistöä. Alisen Aurekosken ylittää seututie 332 ja järven länsiluolella kulkee yhdystie 13355.


title: Kukkaroinen (Parkano)

text: Järven vedenlaatu riippuu voimakkaasti Aurejärven vedenlaadusta.


title: Kukkaroinen (Parkano)

text: Järvi kuuluu osana opastettua melontareittiä Aurejärvi–Petäjäjärvi–Vahojärvi–Ruojärvi–Leppäsjärvi–Kyrösjärvi.


title: Aikahahmoja

text: Aikahahmoja on suomalainen musiikkidokumentti vuodelta 1970. Kuvattu Pori Jazz -69 -tapahtumassa


title: Katso Lappia

text: Katso Lappia on suomalainen Lappia kuvaava matkailudokumentti vuodelta 1967. Sen on tuottanut Suomi-Filmi Oy.


title: Yannick Franke

text: Yannick Ayrton Franke (s. 21. toukokuuta 1996) on alankomaalainen koripalloilija, pelipaikaltaan pelintekijä tai heittävä takamies.


title: Yannick Franke

text: Franke aloitti pelaajauransa kotimaassaan. Vuonna 2015 hänet valittiin Alankomaiden pääsarjan kauden kehittyneimmäksi pelaajaksi. Donar Groningenissa hän pelasi myös FIBA Europe Cupissa. Helmi–maaliskuun vaihteessa 2016 hän siirtyi Suomen pääsarjaan, talousvaikeuksissa olleeseen Bisons Loimaaseen.


title: Yannick Franke

text: Franke kuului Alankomaiden miesten maajoukkueeseen vuoden 2015 EM-kilpailuissa.


title: Bats Global Markets

text: Bats Global Markets on yhdysvaltalainen, alkujaan vuonna 2005 vaihtoehtoiseksi toimijaksi Yhdysvaltain markkinoille perustettu pörssioperaattori, jonka kotipaikka on Kansasin Lenexa. Tammikuussa 2016 yritys oli osakekaupan arvolla mitattuna (Yhdysvalloissa 1 395,4 miljardia USD; lisäksi konserniin kuuluu Bats Europe 272,3 mrd. USD) maailman (toiseksi) suurin pörssioperaattori. Sen edellä oli tuolloin osakekauppojen määrässä New Yorkin pörssi (1 628,8 miljardia USD, Maailman pörssien yhteistyöjärjestö WFE:n 1/2016 tilasto).


title: Bats Global Markets

text: Pääkonttorinsa Lenexan ohella Bats Global Marketsin muita toimipisteitä ovat Chicago, Lontoo (Bats Europe), New York ja Singapore.


title: Bats Europe

text: Bats Europe (aiemmalta nimeltään BATS Chi-X Europe) on eurooppalainen, Lontoosta käsin toimiva monikansallinen sijoituspalveluyritys. Kotisvuillaan Bats Europe kertoo olevansa paneuroopalainen pörssi. Yhtiö on osa Bats Global Markets -konsernia. Osakekaupan rahallisella arvolla mitattuna (pörssikaupan voluumi) Bats Europe on Maailman pörssien yhteisjärjestö WFE:n mukaan Euroopan suurin pörssioperaattori (1/2016, samoin vuosina 2014–2015).


title: Bats Europe

text: Osakkeilla käytävän arvopaperikaupan arvolla mitattuna Bats Europe ja sen emoyhtiö Bats Global Markets toimivat maailmanlaajuisesti erittäin suurena pörssioperaattorina. Niiden yhteisen kaupankäynnin dollariarvo vastaa maailman suurimman pörssin, New Yorkin pörssin kaupankäynnin suuruutta (WFE:n tilastot, 1/2014-1/2016).


title: Jonna Norppa-Rahkola

text: Jonna Norppa-Rahkola (s. 1. helmikuuta 1975 Helsinki) on suomalainen entinen jalkapalloilija ja jääkiekkoilija, joka edusti Suomea maajoukkuetasolla molemmissa lajeissa.


title: Jonna Norppa-Rahkola

text: Norppa-Rahkola aloitti jalkapallon helsinkiläisessä FC Kontussa seitsemänvuotiaana ja pelasi ensimmäiset ottelunsa edustusjoukkueessa vuonna 1990. SM-sarjassa hän edusti myös Turun Pyrkivää, Puistolan Urheilijoita, Atlantista sekä FC Espoota. Suomen mestaruuden Norppa-Rahkola voitti vuonna 1993 ja Suomen Cupin vuosina 1994, 1995 ja 1996.


title: Jonna Norppa-Rahkola

text: Suomen naisten jalkapallomaajoukkueessa Norppa-Rahkola esiintyi ensimmäisen kerran heinäkuussa 1991 Kokemäellä Kiinaa vastaan pelatussa ottelussa. Hän pelasi vuosina 1990–1995 yhteensä 17 A-maaottelua ja teki ainoan maalinsa vuonna 1994 Vantaalla EM-karsintaottelussa Tšekkiä vastaan.


title: Jonna Norppa-Rahkola

text: Norppa-Rahkola on myöhemmin toiminut muun muassa FC Hongan B-tyttöjen valmentajana.


title: Jonna Norppa-Rahkola

text: Jääkiekossa Norppa-Rahkola edusti SM-sarjassa Keravan Shakersia 1993–1996 ja Espoon Bluesia 1998–2000. Hän voitti kolme Suomen mestaruutta vuosina 1994–1996 ja pelasi SM-sarjassa yhteensä 138 ottelua tehopistein 75+62=137. Hyökkääjänä pelannut Norppa-Rahkola edusti Suomen naisten jääkiekkomaajoukkuetta 26 kertaa vuosina 1995–1999 tehopistein 5+2=7. Hän oli mukana myös vuoden 1996 EM-pronssijoukkueessa.


title: Mikel Merino

text: Mikel Merino Zazón (s. 22. kesäkuuta 1996 Pamplona) on espanjalainen jalkapalloilija, joka edustaa Englannin Valioliigassa pelaavaa Newcastle Unitedia lainalla Saksan Bundesliigan Borussia Dortmundista. Pelipaikaltaan vasenjalkainen Merino on keskikenttäpelaaja.